Kun Paano Mapatatalubo an Tunay na Pagkamoot\nAn Torrengbantayan—Pag-aadalan na Edisyon | Hulyo 1, 2003\nBASAHON SA Albanian Aleman Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Finnish Ga Greenlandic Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Ossetian Papiamento (Curaçao) Persian Polish Portuguese Pranses Romanian Samoan Setswana Seychelles Creole Shona Silozi Slovak Slovenian Sranantongo Swahili Tatar Thai Tsonga Turkish Ukrainian Urdu Vietnamese\n“An pagkamoot pampalawig nin buhay; an pagkamoot iyo an buhay.”—Living to Purpose, ni Joseph Johnson, 1871.\nPAANO nakakanood na mamoot an sarong tawo? Paagi daw sa pag-adal nin sikolohiya? Paagi daw sa pagbasa nin mga librong giya sa personal na pag-oswag? Paagi daw sa pagdalan nin romantikong mga pelikula? Dai nanggad. An mga tawo nakakanood na mamoot enot paagi sa halimbawa asin pagsasanay kan saindang mga magurang. Manonodan kan mga aki an kahulogan nin pagkamoot kun, sa sarong kamugtakan na may mamomoton na kapadangatan, naheheling ninda an saindang mga magurang na pinakakakan asin pinoprotehiran sinda, nakikikomunikar sa sainda, asin igwa nin makosogon na personal na interes sa sainda. Nakakanood man sindang mamoot kun tinotokdoan sinda kan mga magurang ninda na sunodon an marahay na mga prinsipyo kan tama asin sala.\nAn tunay na pagkamoot bako sanang kapadangatan o sentimiento. Iyan pirmeng minagawe sa pinakaikararahay nin iba, dawa kun dai ninda iyan biyong inaapresyar sa panahon na iyan, na parateng iyo an kaso sa mga aki kun may itinataong mamomoton na disiplina. An sangkap na halimbawa nin saro na nagpapaheling nin pagkamoot na bakong maimot iyo an Kaglalang mismo. Isinurat ni apostol Pablo: “Aki ko, dai mo pagbasangbasangon an disiplina hale ki Jehova, ni manluya ka man kun ika itinatanos nia; huli ta an namomotan ni Jehova saiyang dinidisiplina.”—Hebreo 12:5, 6.\nMga magurang, paano nindo maaarog si Jehova sa pagpaheling nin pagkamoot sa saindong pamilya? Asin gurano kaimportante an halimbawa na ipinaheheling nindo sa saindong relasyon sa lambang saro bilang mag-agom?\nItokdo an Pagkamoot Paagi sa Halimbawa\nKun kamo sarong agom na lalaki, halangkaw daw an pagheling nindo, o halangkaw daw an pagpapahalaga nindo, sa saindong agom na babae asin tinatratar sia na may onra asin paggalang? Kun kamo sarong agom na babae, kamo daw mamomoton asin mapagsuportar sa saindong agom na lalaki? Sinasabi kan Biblia na an agom na lalaki asin agom na babae maninigong kamotan asin igalang an lambang saro. (Efeso 5:28; Tito 2:4) Kun ginigibo ninda iyan, naheheling mismo kan mga aki ninda na may epekto an Kristianong pagkamoot. Abaa kamapuersa asin kamahalaga kan leksion na iyan!\nPinaooswag man kan mga magurang an pagkamoot sa harong kun sinususog ninda an halangkaw na mga pamantayan para sa pamilya mapadapit sa mga bagay na arog nin pag-aling-aling, moralidad, asin mga pasohan saka prioridad. Sa bilog na kinaban, naaraman nin mga tawo na dakulang tabang an Biblia sa pagbugtak nin siring na mga pamantayan sa pamilya, na nagigin buhay na prueba na an Biblia totoong “ipinasabong nin Dios asin kapakipakinabang para sa pagtokdo, sa pagsagwe, sa paghusay kan mga bagay, sa pagdisiplina sa katanosan.” (2 Timoteo 3:16) Tunay nanggad, an moral na mga tokdo asin paggiya sa buhay na yaon sana dian sa Sermon sa Bukid kinokonsiderar nin dakol na daing kabaing.—Mateo, kapitulo 5 sagkod 7.\nKun an bilog na pamilya naglalaom sa Dios para sa paggiya asin nagsususog sa saiyang mga pamantayan, an lambang indibiduwal nakakamateng mas tiwasay asin an mga aki mas posibleng marhay na magkaigwa nin pagkamoot asin paggalang sa saindang mga magurang. Sa kabaliktaran, sa harong na an mga pamantayan duwang klase, may depekto, o pabaya, an mga aki tibaad mauyam, maanggot, asin magrebelde.—Roma 2:21; Colosas 3:21.\nKumusta an nagsosolong mga magurang? Sinda daw nasa grabeng disbentaha sa pagtotokdo nin pagkamoot sa saindang mga aki? Bako man talaga. Minsan ngani mayong karibay an sarong marahay na ina asin ama na nagtitinabangan, ipinaheheling nin eksperyensia na an kualidad kan relasyon sa pamilya puedeng hipnoan sa limitadong paagi an kawaran kan saro sa magurang. Kun kamo nagsosolong magurang, magmaigot na iaplikar an mga prinsipyo sa Biblia sa harong nindo. Iyo, an sarong talinhaga nagsasabi sa sato: “Magtiwala ka ki Jehova sa bilog mong puso asin dai ka manarig sa saimong sadiring pakasabot. Sa gabos mong dalan girumdomon mo sia, asin itatanos nia mismo an saimong mga dana”—kaiba an dana nin pagigin magurang.—Talinhaga 3:5, 6; Santiago 1:5.\nDakol na marahayon na hoben an pinadakula sa mga kamugtakan na may nagsosolong magurang asin ngonyan fiel na naglilingkod sa Dios sa rinibong Kristianong kongregasyon kan Mga Saksi ni Jehova sa bilog na kinaban. Prueba ini na an nagsosolong mga magurang puede man na magin mapanggana sa pagtotokdo sa saindang mga aki manongod sa pagkamoot.\nKun Paano Makukultibar kan Gabos an Pagkamoot\nIhinula sa Biblia na an “huring mga aldaw” tatandaan nin kadaihan nin “natural na kapadangatan,” an boot sabihon, kadaihan nin natural na pagmakolog sa mga kadugo na sa parate namamatean kan mga miembro nin pamilya sa lambang saro. (2 Timoteo 3:1, 3) Pero, dawa an mga tibaad nagdakula sa sarong kamugtakan na daing kapadangatan puedeng makanood na kultibaron an pagkamoot. Paano? Paagi sa pakanood ki Jehova, na iyo an mismong Gikanan nin pagkamoot asin an nagpapaheling nin pagkamoot saka kapadangatan sa gabos na minadolok sa saiya nin bilog na puso. (1 Juan 4:7, 8) “Enkaso bayaan ako kan sakong sadiring ama asin kan sakong sadiring ina, si Jehova mismo an maampon sa sako,” sabi kan sarong salmista.—Salmo 27:10.\nIpinahahayag ni Jehova an saiyang pagkamoot para sa sato sa dakol na laen-laen na paagi. Kaiba digdi an garo sa amang paggiya paagi sa Biblia, an tabang kan banal na espiritu, asin an mamomoton na pagsuportar kan Kristianong kasararoan nin magturugang. (Salmo 119:97-105; Lucas 11:13; Hebreo 10:24, 25) Estudyare kun paanong an tolong probisyon na ini makatatabang sa saindo na tumalubo sa pagkamoot sa Dios asin sa kapwa.\nIpinasabong na Garo sa Amang Paggiya\nTanganing makultibar an mamomoton na bogkos para sa sarong tawo, kaipuhan na mamidbid niatong marhay an tawong iyan. Paagi sa paghayag kan saiyang sadiri sa mga pahina kan Biblia, inaagda kita ni Jehova na rumani sa saiya. Minsan siring, an pagbasa kan Biblia bakong igo. Kaipuhan na iaplikar niato an mga katokdoan kaiyan asin maeksperyensiahan an mga pakinabang na ibinubunga kaiyan. (Salmo 19:7-10) “Ako, si Jehova, an saimong Dios, an Saro na nagtotokdo sa saimo na pakinabangon an saimong sadiri, an Saro na nagpapangyari sa saimo na maglakaw sa dalan na maninigo mong lakawan,” an sabi kan Isaias 48:17. Iyo, si Jehova, an mismong personipikasyon nin pagkamoot, nagtotokdo sa sato para sa satong kapakinabangan—bakong huli ta gusto niang limitaran an satong katalingkasan paagi sa dai kinakaipuhan na mga susundon asin regulasyon.\nAn tamang kaaraman sa Biblia nagtatabang man sa sato na tumalubo sa pagkamoot sa satong kapwa tawo. Ini huli ta an katotoohan sa Biblia nagtotokdo sa sato kan pagmansay nin Dios sa mga tawo asin nagpapaheling sa sato kan mga prinsipyo na maninigong gumiya sa satong pagtratar sa lambang saro. Paagi sa siring na mga impormasyon, igwa kita nin masarig na basehan sa pagkultibar nin pagkamoot sa kapwa. Si apostol Pablo nagsabi: “Ini an padagos kong ipinamimibi, na an saindong pagkamoot paorog nang paorog na magin abunda na may tamang kaaraman asin lubos na pakamansay.”—Filipos 1:9.\nSa pag-ilustrar kun paanong an pagkamoot puedeng giyahan nin tama kan “tamang kaaraman,” estudyare an pundamental na katotoohan na sinasabi sa Gibo 10:34, 35: “An Dios daing ipinaoorog, kundi sa lambang nasyon an tawo na natatakot sa saiya asin naggigibo nin katanosan saiyang inaako.” Kun hinuhusgaran nin Dios an mga tawo segun sa matanos nindang mga gibo asin diosnon na pagkatakot, bakong segun sa saindang nasyonalidad o rasa, bako daw na maninigong mansayon niato an satong kapwa tawo na may arog man kaiyan na daing pagpaorog?—Gibo 17:26, 27; 1 Juan 4:7-11, 20, 21.\nAn Pagkamoot—Sarong Bunga kan Espiritu nin Dios\nKun paanong an napapanahon na oran sa tatamnan nakakokontribwir sa marahay na ani, an espiritu nin Dios puedeng magpaluwas sa mapaghimateng mga indibiduwal nin mga kualidad na ilinaladawan kan Biblia bilang “an bunga kan espiritu.” (Galacia 5:22, 23) An pangenot sa bungang ini iyo an pagkamoot. (1 Corinto 13:13) Alagad paano niato makakamtan an espiritu nin Dios? An sarong mahalagang marhay na paagi iyo an sa pamibi. Kun aarangon niato an espiritu nin Dios, itatao nia iyan sa sato. (Lucas 11:9-13) “Padagos” daw kamong nag-aarang nin banal na espiritu? Kun iyo, an mahalagang marhay na bunga kaiyan, kaiba an pagkamoot, maninigo na padagos na mas magin risang-risa sa buhay nindo.\nMinsan siring, igwa nin saro pang klase nin espiritu na minahiro tumang sa espiritu nin Dios. Inaapod ini kan Biblia na “espiritu kan kinaban.” (1 Corinto 2:12; Efeso 2:2) Iyan maraot na impluwensia, asin an ginikanan kaiyan mayong iba kundi si Satanas na Diablo, “an namamahala sa kinaban na ini” nin katawohan na siblag sa Dios. (Juan 12:31) Arog nin doros na ilinulupad an alpog asin ati, an “espiritu kan kinaban” minapukaw nin nakadadanyar na mga pagmawot na diit-diit na inuubos an pagkamoot asin pinapanigoan an mga kaluyahan kan laman.—Galacia 5:19-21.\nNakakalaog sa mga tawo an maraot na espiritung iyan kun ipinapairarom ninda an saindang sadiri sa impluwensia nin materyalistiko, ako ngunang kaisipan, madahas na mga aktitud, asin biribid saka sa parate pinaraot na pagmansay sa pagkamoot na lakop na marhay sa kinaban. Kun boot nindong tumalubo sa tunay na pagkamoot, kaipuhan na marigon nindong labanan an espiritu kan kinaban. (Santiago 4:7) Minsan siring, dai magtiwala sa sadiri nindong kosog; arangon an tabang ni Jehova. An saiyang espiritu—an pinakamakapangyarihan na puersa sa uniberso—puedeng pasarigon kamo asin tawan kamo nin kapangganahan.—Salmo 121:2.\nMakanood nin Pagkamoot Hale sa Kristianong Kasararoan nin Magturugang\nKun paanong an mga aki nakakanood na magpaheling nin pagkamoot paagi sa pakaeksperyensia kaiyan sa harong, kita gabos—hoben asin gurang—puedeng tumalubo sa pagkamoot paagi sa pakikiasosyar sa ibang Kristiano. (Juan 13:34, 35) Sa katunayan, saro sa pinakakatuyohan kan Kristianong kongregasyon an magtao nin mga kamugtakan kun saen an mga indibiduwal “mapahihiro an lambang saro sa pagkamoot asin marahay na mga gibo.”—Hebreo 10:24, New International Version.\nAn siring na pagkamoot nangorognang inaapresyar kan mga tibaad kaidto “naanitan asin nagkakaralagalag” sa daing pagkamoot na kinaban sa palibot niato. (Mateo 9:36) Pinatunayan kan eksperyensia na an mamomoton na relasyon kun an saro nasa edad na puedeng makatabang na mahale an dakol na maraot na epekto nin kawaran nin pagkamoot sa pagkaniaki. Kanigoan kaimportante, kun siring, na ipaabot kan gabos na nagdusay na Kristiano an totoong odok sa pusong pag-ako sa mga bagohan na minaasosyar sa sainda!\n“An Pagkamoot Nungka na Nasusudya”\nSinasabi kan Biblia na “an pagkamoot nungka na nasusudya.” (1 Corinto 13:8) Taano ta siring? Sinasabi sa sato ni apostol Pablo: “An pagkamoot matinios asin maboot. An pagkamoot bakong maimon, iyan dai nananagsag, dai nagpapaabhaw, dai minagawe nin bakong disente, dai naghahanap kan saiyang sadiring kapakanan, dai napaaanggot. Iyan dai nagkukuenta kan danyos.” (1 Corinto 13:4, 5) Malinaw nanggad, an pagkamoot na ini bakong ideya na inimbento sana o paimbabaw na sentimiento. Al kontraryo—an mga nagpapaheling kaiyan nakaaaram kan asin rinerekonoser an mga pagkadesganar asin kakologan nin boot sa buhay, alagad dai ninda tinotogotan na an mga ini makaraot sa pagkamoot ninda sa kapwa tawo. An siring na pagkamoot totoong “sangkap na bogkos nin pagkasararo.”—Colosas 3:12-14.\nEstudyare an halimbawa nin sarong 17 anyos na Kristiana sa Korea. Kan nagpoon siang maglingkod ki Jehova Dios, an saiyang pamilya nagkontra asin kinaipuhan niang humale sa harong. Minsan siring, imbes na maanggot, ipinamibi nia an bagay na iyan, na tinotogotan an Tataramon asin espiritu nin Dios na moldehon an saiyang kaisipan. Pakatapos kaiyan, nagsurat sia nin parate sa saiyang pamilya, na pinapano an saiyang mga surat nin tunay na mamomoton na kapadangatan na namamatean nia para sa sainda. Bilang simbag, an duwang matuang tugang niang lalaki nagpoon na mag-adal kan Biblia asin nagdusay nang mga Kristiano ngonyan. Inako man kan saiyang ina asin nguhod na tugang na lalaki an katotoohan sa Biblia. Sa kahurihurihi, an saiyang ama, na kontrang marhay, nagbago an puso. An daragitang Saksi nagsurat: “Gabos kami nag-agom nin kapwa Kristiano, asin an samong pamilya nin nagkakasararong mga parasamba 23 na gabos ngonyan.” Kanigoan na kapangganahan para sa pagkamoot!\nGusto daw nindong kultibaron an tunay na pagkamoot asin tabangan an iba na gibohon man iyan? Kun siring, dumolok ki Jehova, an Burabod kan mahalagang marhay na kualidad na iyan. Iyo, isapuso an saiyang Tataramon, arangon an banal na espiritu, asin regular na makiasosyar sa Kristianong kasararoan nin magturugang. (Isaias 11:9; Mateo 5:5) Kanigoan kanakaoogmang maaraman na sa dai na mahahaloy an gabos na maraot mawawara na, na an matatada sana mga nagsasagibo nin tunay na Kristianong pagkamoot! Totoo nanggad, an pagkamoot iyo an liabe pasiring sa kaogmahan asin buhay.—Salmo 37:10, 11; 1 Juan 3:14.\nAn pamibi asin pag-adal sa Tataramon nin Dios matabang sa sato na makultibar an tunay na pagkamoot\nI-share I-share Kun Paano Mapatatalubo an Tunay na Pagkamoot\nKaipuhan Nanggad an Pagkamoot\nAn Pinakanobleng Klase nin Pagkamoot\n“Uya! Ini an Satong Dios”\n“An Dios Pagkamoot”\n“Pinanigoan Kaiyan an Pangangaipo kan Sakong Puso”\nAn Paglilingkod sa Iba Nakaiina sa Kolog nin Pagdusa\nText Mga opsiyon sa pag-download AN TORRENGBANTAYAN—PAG-AADALAN NA EDISYON Hulyo 1, 2003\nI-share I-share AN TORRENGBANTAYAN—PAG-AADALAN NA EDISYON Hulyo 1, 2003\nAN TORRENGBANTAYAN—PAG-AADALAN NA EDISYON Hulyo 1, 2003


Pagpabulos kuryente tataposon antes kan pasko\nNagdeclara na nin state of calamity an City Hall matapos kan bagyong ‘Tisoy’ alagad binabasol an grupo kan environmentalists na nagcontra sa pagpurotol nin kahoy na naging causa kan dakulang destroso sa mga poste asin primary line kan Camarines Sur II Electric Cooperative (Casureco II) sagcod naging dahilan kan halawig na brownout.\nIni mga pahayad ni Alcalde Nelson Legacion sa atubangan kan mga empleados asin department head kan lokal na gobierno antes kan saindang clean-up drive kasoodma (Deciembre 4) sa centro kan ciudad nganing mahali tolos an mga winalat na basura kan bagyo.\nHaloy nang nanindugan an ciudad nganing tawan nin buelo an road widening project kan Department of Public Works and Highways (DPWH), dapat putolon na an kahoy na yaon sa laog kan road right of way.\nPig-ehemplo kan jefe ejecutivo si nagkaperang mga puon nin kahoy sa barangay San Felipe na nagkaturomba asin tuminama sa poste asin primary line kan Casureco II, kabali sa destroso si kable kan telcos asin cable television.\nSa miting kasoodmang hapon sa Peace and Order Council (POC), saro sa saindang urulay-ulay ano daw kun pabayadan nin daños an environmentalist sa naging destroso sa publiko asin sa cooperativa nin electricidad maging si nakadamay na residencia.\nAn Casureco II nagpahayag na magiging maliwanag an saindang enterong coverage area antes kan Deciembre 25.\nAn Sangguniang Panlungsod sa pamamayo ni Bise Alcalde Nene de Asis nagpasar nin resolucion na minadeclara nin state of calamity kan ciudad nganing magamit an calamity fund ngonian na 2019 sa relief operations sa mga evacuees maging sa iba pang proyecto na naapektaran kan nakaaging calamidad.\nSa DPWH, saro man sa saindang binabasol kun na-aabala an proyecto sa road widening project sa ciudad maging sa iba pang mga banwaan iyo an mga ulang na estraktura lalo na an mga puon nin hahoy sagcod naka-abot an isyu sa jusgado kasunod kan sinangat na caso kan grupo nin environmentalists.\nAn resulta kan proyecto kan DPWH putol-putol an patrabajo kan tinampo huli ta dai maputol an mga kahoy sagcod na igwa pang temporary environmental protection (TEPO) an corte.\nApektado kan TEPO iyo an nakatalaan na kutang putolon kan DPWH na mga dakulang kahoy sa barangay San Felipe.\nNag-isyu na tree cutting permit an Department Environment and Natural Resources (DENR) Bicol alagad mayong magiginibo an obras publico.\nSa Casureco II, sinabi ni Rinner Bucay an opisyal na parataram kan cooperativa na nagkaperang centro kan ciudad na mayong destroso sa saindang mga linya an igwa nang suplay nin kuryente.\nAlagad si may mahiwas na destroso aabuton pa antes kan pasko mapapabulosan nin kuryente. (DPA)


Harani Na an Ultimong Paskuwa ni Jesus | Buhay ni Jesus\nHarani Na an Ultimong Paskuwa ni Jesus\nBINAYADAN SI JUDAS ISCARIOTE TANGANING TRAYDURON SI JESUS\nNAG-ANDAM AN DUWANG APOSTOL PARA SA PASKUWA\nNatapos ni Jesus an pagtutukdo sa apat na apostol sa Bukid nin mga Olibo, kun sain sinimbag niya an hapot ninda dapit sa saiyang presensiya sa maabot na panahon asin sa pagtatapos kan sistema nin mga bagay.\nSibot nanggad si Jesus kan aldaw nin Nisan 11! Posible na kan pabalik na sinda sa Betania para magpalihis nin banggi, sinabi ni Jesus sa saiyang mga apostol: “Aram nindo na duwang aldaw puon ngunyan isasagibo an Paskuwa, asin an Aki nin tawo itatao sa mga kaiwal tanganing padusahan nin kagadanan sa harigi.”—Mateo 26:2.\nMinalataw na kan sunod na aldaw, Miyerkules, nagdanay nguna si Jesus kaiba an mga apostol sa sarong tagong lugar. Kan Martes, kinondenar niya an mga lider nin relihiyon asin ibinuyagyag an karatan ninda. Naghahanap an mga ini nin pagkakataon para gadanon siya. Kaya kan Nisan 12, dai siya nagpahiling sa mga tawo tanganing dai nin makaulang sa saiya sa pagselebrar kan Paskuwa kaiba an mga apostol pagkasulnop nin saldang sa masunod na banggi, an pagpuon kan Nisan 14.\nPero an mga panginot na saserdote saka an kamagurangan kan banwaan igwa nin pinagkakasibutan bago an Paskuwa. Nagtiripon sinda sa patyo kan halangkaw na saserdoteng si Caifas. Taano? Nagkaaranggot sinda huling ibinuyagyag ni Jesus an karatan ninda. Kaya nagkurumplutan sinda “tanganing dakupon si Jesus sa tusong paagi saka gadanon siya.” Paano asin nuarin ninda iyan gigibuhon? Nagsarabi sinda: “Bako sa kapiyestahan, tanganing dai magkariribok an mga tawo.” (Mateo 26:4, 5) Natatakot sinda huling dakul an pabor sa saiya.\nMiyentras tanto, may nag-abot na bisita an mga lider nin relihiyon. Nabigla sinda huling saro siya mismo sa mga apostol ni Jesus, si Judas Iscariote. Ilinaog ni Satanas sa isip niya an ideya na trayduron an saiyang Kagurangnan! Hinapot sinda ni Judas: “Ano an itatao nindo sa sakuya pag trinaydor ko siya tanganing madakop nindo?” (Mateo 26:15) Ugmahon sinda sa sinabi niya kaya “nagkauruyon sindang tawan siya nin kuwartang pirak.” (Lucas 22:5) Pira? Tuminugot sinda na tawan siya nin 30 sinsilyong pirak. Tandaan na an kantidad nin sarong uripon 30 siklo. (Exodo 21:32) Ipinahiling kaini na hinahamak si Jesus kan mga lider nin relihiyon, na garo baga dai siya nin halaga. Nagpuon ngunyan si Judas na “maghanap nin magayon na pagkakataon na trayduron si Jesus tanganing madakop ninda na daing dakul na tawo sa palibot.”—Lucas 22:6.\nNagpuon an Nisan 13 pagsulnop kan saldang kan Miyerkules, asin ini an ikaanom saka huring banggi ni Jesus sa Betania. Sa sunod na aldaw, kaipuhan na magibo an ultimong mga pag-andam para sa Paskuwa. Kaipuhan an sarong kordero para bunuon dangan ihawon nin bilog pagkasulnop kan saldang sa kapinunan kan Nisan 14. Sain ninda gigibuhon an pamanggihan kan Paskuwa, asin siisay an maandam kaiyan? Dai si Jesus nagtao nin detalye. Sa siring, dai makakatao nin impormasyon si Judas sa mga panginot na saserdote.\nPosibleng kan amay na hapon nin Huwebes, isinugo ni Jesus si Pedro asin Juan hali sa Betania, na nagsasabi: “Sige na, andamon nindo an pamanggihan kan Paskuwa para sa pagkakan niyato.” Nagsimbag sinda: “Sain mo gustong andamon mi iyan?” Sinabi niya: “Paglaog nindo sa siyudad, sasabaton kamo nin sarong lalaki na may darang dulay nin tubig. Sundan nindo siya sa harong na lalaugan niya. Asin sabihon nindo sa kagsadiri kan harong, ‘Ipinapasabi sa saimo kan Paratukdo: “Sain an kuwarto para sa bisita na puwede akong magkakan kan pamanggihan kan Paskuwa kaiba an mga disipulo ko?”’ Asin ipapahiling niya sa saindo an sarong dakulang kuwarto sa itaas na may mga gamit na. Duman nindo iyan andamon.”—Lucas 22:8-12.\nDaing duda na an kagsadiri kan harong sarong disipulo ni Jesus. Posibleng inaasahan na kan kagsadiri an pakiulay ni Jesus na gamiton an harong niya sa okasyon na ini. Kan nasa Jerusalem na an duwang apostol, nanumpungan ninda an gabos siring sa sinabi ni Jesus sa sainda. Kaya sinigurado ninda na naandam na an kordero asin an iba pang kaipuhan sa pamanggihan kan Paskuwa para sa 13 katawo—si Jesus asin an 12 apostol.\nAno an minalataw na ginibo ni Jesus kan Miyerkules, Nisan 12, asin taano?\nTaano ta nagtiripon an mga lider nin relihiyon, asin taano ta nagduman sa sainda si Judas?\nSairisay an isinugo ni Jesus pasiring sa Jerusalem kan Huwebes, asin ano an ginibo ninda?\nIlinigtas nin Dios an mga Aki ni Israel\nPaano ginamit nin Dios si Moises tanganing mapatalingkas an mga Israelita sa kaoripnan sa Egipto? Ano an basehan sa pagselebrar nin Paskua?


TF binilog sa pagdakit kan mga electrical post\nAn Department of Energy (DOE) asin Department of Public Works and Highways (DPWH) nagcrear na nin inter agency task force tanganing maparikas na an implementasyon kan pagdakit kan mga electric post kan mga cooperativa nin electricidad na nakakaulang sa mga road widening project kan DPWH.\nNagtapos na si enot na plaso kan DOE asin DPWH na dapat natapos kan Agusto 2018 alagad liwat naman pinalawig na an saro naman na isyu iyo an payment scheme sa mga cooperativa\nSi Undersecretary Wimpy Fuentebella kan DOE nagpahayag an task force dapat maseguro sa DPWH kun an saindang proyecto sa infrastraktura arog kan road widening project igwa maninigong fondo an Department of Budget and Management (DBM) nganing macierto na mababayadan an mga cooperativa. Kun ma-implementar kinakaipuhan mabayadan an cooperativa nin electricidad sa mga nakakaulang asin apektadong facilidades.\nIgwang mga poste na tapos na si proyecto yaon pa sa tahaw kan tinampo asin si mga apektado pagma-implementar pa sana si proyecto, maliligis si poste huli kaini, ano man na payment scheme dapat cincuenta por ciento pagnakaigwa na nin relocation plan itatao na sa cooperativa asin kun nakumpleto nang na-implementar babayadan na kan walat pang cincuenta por ciento.\nSinabi pa ni Usec Fuentebella mientras na gobierno an kaulay kan cooperativa nin electricidad na sarong private entities igwang dapat sunodon na mga reglamento sa ERC.\nKaipuhan an detalye kan ahencia sa cooperativa sa cada poste, sa isyu kun tapos na asin igwang pigtalaan na panahon.\nAn Bikolanong Usec iyo an representante ni DOE Secretary Alfonso Cusi sa mga miting sa DPWH tanganing taposon na an na-aabalang pagdakit kan mga electrical post.\nKun an isyu sa fondo segurado an DBM asin naheling na an mga detalye kan relocation plan matao na sinda nin plaso sa mga regional director kan obras publica asin sa cooperativa nin electricidad.\nSa Camarines Sur II Electric Cooperative (Casureco II) haloy nang nag-implementar sa pagdakit kan mga poste alagad an problema sa ibang lugar an pagdakit kan mga poste makakalaog sa pribadong lote.\nAn iba nagtugot asin si iba nagsasayuma. (dpa)


SA CALABANGA, CS: Seguridad pig-andam kan PNP sa Semana Santa\nDawa suspendido an mga mayor na actividades religioso sa melagrosong Amang Hinulid sa Calabanga, Camarines Sur ngunian na Semana Santa alagad igwa nang instruksyon an lokal na gobierno sa Municipal Police Station na maging andam sa posibleng pagpumirit kan ibang devotos na mahapit sa Kapilya kan imahen sa brgy. Sta Salud.\nSi Alcalde Eduardo Severo nagpahayag an direktiva sa MPS nganing masunod an health standard asin ibinabawal na an lakaw penetencia asin prohibido na sa laog kan Kapilya an devotos nganing malikayan na magdagsa an mga tawo.\nNganing mayong magruso sa kapilya ni hinulid nag-orden si Severo na dapat sarado na ngunian na semana santa.\nInaabot nin on milyon an mga devoto asin turista an nagsusungko sa imahen sa panahon kan semana santa alagad ika-duwang taon ngunian na suspendido an mga actividades sa Amang Hinulid.\nAn direktiva sa Police Station na iimplementar an gabos na direktiva kan Inter-Agency Task Force (IATF) lalo na an health protocols.\nImahen kan melagrusong Amang Hinulid sa Calabanga, Camarines Sur nasa Kapilya mientras na dai na muna iluluwas huli ta suspendido an mga actividades ngunian na Semana Santa apektado pa kan pandemya. (dpa)\nIbabawal na kan LGU an mga paratienda sa mga gilid kan tinampo mantang mayo nang mangyayaring prusesyon.\nSinabi pa kan jefe ejecutivo na an saindang desisyon sa pagsuspendi kan gabos na actividades sa imahen base sa konsultasyon na ginigibo ninda sa manlaen-laen na sektor asin religious organization.\nSi Obispo Rolando Tria Tirona kan Archidioceses nin Caceres nagpaluwas na nin Circular No. 003 serye kan 2021, listahan kan general guidelines sa Domingo de Ramos, Lunes, Martes, asin Miercules kan Semana Santa; Juevez santo, Viernes santo, Easter Vigil, Easter Sunday asin celebrasyon kan sacramento.\nMayo na kan tradisyonal na ‘‘Hosanahan’’ na envuelto an mga aki alagad igwa pang pagbendisyon kan palaspas.\nAn magiging celebrasyon na sana arog kan prusesyon kan Nazareno asin Dolorosa, lunad sa vehiculo karibay kan prusesyon kan pasos.\nAn Siete Palabras sa Cathedral sa paagi na kan social media mantang an mga Parokya dai na masadiring Siete Palabras.\nSinabi pa sa Circular cancelado naman an Cenakulo asin iba pang actividades alagad lilimitaran an malaog sa simbahan nganing estrictong implementar an health protocols. (DPAureus)


Nanlupig sa 2ng aki, makuapo, amiga kan makuapo, dinakop - BICOL STANDARD | Bicol News\nHome Bicol News News Nanlupig sa 2ng aki, makuapo, amiga kan makuapo, dinakop\nNanlupig sa 2ng aki, makuapo, amiga kan makuapo, dinakop\nni Jener Villarez\nRAGAY, CSUR—Nagkakalakaga an kaanggutan kan mga residente kan banwaan na ini sa nadakop na suspechado sa panlulugos sa saiyang duwang aki, aki sa aki niya, asin an amiga kan saiyang aki asin makuapo na.\nAn suspechado sa panlulugos sa saiyang duwang aki, makuapo, asin amiga nin makuapo\n(Retrato: Jener Villarez/Bicol Standard)\nSi Florenio Madrogaba y Carpo, an suspechado sa mga reklamo, 57, sarong paraoma, asin resindete kan barangay Upper Binahan sa banwaan na ini.\nNadakop siya kan pinagsarong fuerza kan police stations kan Lipa City asin Ragay duman sa Barangay Pangao, Lipa City.\nSegun sa imbestigasyon kan mga autoridad, an suspechado enot na linupigan an saiyang duwang aki. An saro digdi, iyo si Paula (bakong tunay na ngaran) nagbados, asin namundag an sarong aking babayi. An aki niya sa saiyang aki na si Juanita (bakong tunay na ngaran), kan an edad sa pagultanan kan 12 sagkod 16 anyos, suboot pirang beses man na pinagparalupigan kan suspechado.\nAn saro pa sa saiyang victima iyo saiyang ngohod na aki na si Teresa (bakong tunay na ngaran), nag-osip man na pirang beses man siyang linugusan kan saiyang ama. Nangyari an panlulupig kan siya nag-eedad pa sanang 10 sagkod 14.\nSuboot, si Paula dai na nagreklamo huli ta nag-agom na ini.\nAlagad, kan linupigan pa si Angela (bakong tunay na ngaran), na nag-eerok sa kataid nindang harong, asin kakawat ninda Juanita asin Teresa, nagkusog na nin boot an tolo na magdolok sa autoridad asin magreklamo.\nAn pinakaultimong panlulupig nangyari kan fecha 22 kan bulan na Noviembre, taon 2012.\nSa mga reklamong nasambit, si Judge Irma Isidora M. Boncodin-Zamundio kan RTC Branch 57, asin Judge Cecilia R. Borja-Soler kan RTC Branch 29 parehong nagpaluwas nin mandamiento de arresto contra ki Madrogaba.\nSa duwang sala kan RTC pendiente ngonian an nasambit na mga asunto.\nNanlupig sa 2ng aki, makuapo, amiga kan makuapo, dinakop Reviewed by Bicol Standard on Thursday, March 13, 2014 Rating: 5\nTags : Bicol News News\nThe benefits of the early language, literacy and numeracy program\nby Allan C. Ronquillo Tabion Elementary School In DepEd Order No. 12, Series of 2015, the Department recognizes that the foundation o...


Burubuaya - Wikipedia\nsarong klaseng buru'buaya\nAn mga muro na nag'uupot\nTuko nagkakamang sa salming\nAn buru'buaya (Ingles, gecko) sarong klaseng hayop kapamilya kan tabili asin tukô. Sa Filipinas, igwa ining "burubuayang berde", igwa man 'burubuayang kayumanggihon'.\nSinasabing mga hayop na ini kaiba sa order na Gekkota, nakukua sa mga maimbong na klima sa bilog na kinaban. May laba ining poon 1.6 abot 60 sentimetro. An mga ini dai nagkikimat pero dinidilaan an mata ngani malinig saka pirming mayo'mo'. Igwa ining lente sa kalintataw na nagdudurudakula sa diklom ngane makalaog an mas dakul na liwanag. Medyo naiiba daa ini ta an bura' ninda iyo an ginagamit sa pag'apod sa kapwa. May dakul na species an hayop mala ta naabot 1,500 na species sa bilog na kinaban. An New Latin gekko asin Ingles na "gecko" guminikan sa Indones-Malay na gēkoq, na arapodan agid sa saiyang pagbura'. An mga species na nokturnal igwang marigmat na paghiling sa banggi. Sinasabing an mata kaini 350 na beses kasensitibo sa liwanag kisa sa mata nin tawo.\nAn mga buru'buaya, tuko asin mga tabili pwedeng ipabaya na maputol o mautas an saindang ikog sa laban ngane mabuhay, asin ini natalubo mansana. Kadaklan kan mga species igdi may mga murong nag'uupot ngane madali makakamang sa mga mahalnas na bagay kun gustong sumakat sa mga tindog na kamangan. Dakul man kaini nabubuhay na ngane sa laog kan harong asin tinutugot man ngani kan tawo ta nagkakakan ini kan mga insekto arog kan mga namok asin layog-layog.\nAn mga buru-buaya mga parakakan laman karne, arog kan kinakakan kaini mga insekto, mga olod asin pwede ngani mga saradit na gamgam, mga halas-halas saka mga kino arog kan bagto. Igwa man mga specie nin buru-buaya totoo na nagkakan lumot.\nTotoo huli sa saindang pagkasadit dakul man an magdarapo igdi arog kan mga halas ta sinda man paboritong pagkakan kaini. Mga iba pang magdarapo igdi iyo an mga darakulang lawa, mga gamgam asin ibang mga specie nin mammal.\nPakasagbatan, an buru-buayang babae nahilomlom sa duwang sugok na namulotpulot na igwang hanak-hanak na tibulaka saka puti an kolor. Pakalihis pirang oras an mga tibulaka kaini nataragas ngane dai basang maipit asin marunot an sa laog kaini. Naayaw nin saro sa tolong bulan bago ini maghimsa dawa totoo depende sa specie an lawig nin paghihimsa saka an lugar na namomogtakan kan specie. Daing ugale an buru-buaya na mag'ataman kan mga bagong pahimsa ninda.\nhttp://a-z-animals.com/animals/gecko/ Kinua 18-10-14\n↑ http://www.ncbi.nlm.nih.gov/pubmed/19757966 Kinua 18-10-14\nPinaghugot gikan sa "https://bcl.wikipedia.org/w/index.php?title=Burubuaya&oldid=170860"\nMga reptile sa Asya\nHuring pigliwat an pahinang ini kan 29 Abril 2018, alas 21:08.


An Stonehenge sarong prehistorikong monumento sa Wiltshire, Inglatierra, 2 milya (3 km) an rayo sa solnopan kan Amesbury asin 8 milya (13 km) amnayan kan Salisbury. An mga gapong nakatindog patalidong sa Stonehenge namomogtak sa tahaw nin takolod na daga kun saen yaon an pinakamahi' bog na mga monumentong nag'eedad pa sa panahon Neolitiko asin Bronse sa laog kan Inglatierra, kabali na igdi an pirang gatos na mga guntod na lulubngan.\nAn Stonehenge (2014)\nAn Stonehenge (1877)\nDati igwang 30 nakatindog na gapo; ngonyan, 17 na sana an natatada. An mga gapong ini harale sa Marlborough Downs, 20 milya paamnayan, 7 pye an langkaw asin lambang saro nagtitimbang na 50 tonelada. An mga gapo pinagsarama gamit martilyo asin mga tiam an ginamit ngani an nakasapaw na gapo sa ibabaw kan mga nakatindog magin pusog asin magpugol sa mga gapong tindog.\nAn mga arkeologo nagtutubod an Stonehenge na monumento tinugdok sa pag'ultan kan 3000 BC abot 2000 BC. An nakapalibot na gulod nin daga asin kali-kali napetsahan na eksistido na mga 3100 BC. Radiokarbon nagtaong indikasyon na an mga pinatindog na mga gapo, ibinangon sa pag'oltan 2400 abot 2200 BC, dawa may posibilidad na an mga ini haloy nang yaon sa sityo mas amay pa sa 3000 BC.\nAn Stonehenge legalmente yaon na sa proteksyon kan Scheduled Ancient Monument poon pa kan 1882 kun kasuarin lehislasyon para sa mga historikong monumento naipasar na sa Britanya. An Stonehenge pati na an paralibot kaini ipigtala na sa lista kan UNESCO para sa mga inapod na World Heritage Sites na pinagpangyari kan taon 1986. An Stonehenge rogaring kan Korona asin pigmamato kan English Heritage; an paralibot na daga pagsasadiri kan National Trust.\nSinasabing an Stonehenge daa posible lulubngan poon pang amayon na panahon. Sinasabi pa man na ini daa lugar na sambahan. Deposito nin mga tulang nin tawo na nagpepetsang 3000 BC nagkakurua kan an mga kali asin mga gulod igdi kinaralot. Sabi an paglulubong sa lugar na ini nagpasige pa nin limang gatos na taon.\n↑ http://www.britannia.com/history/h7.html kinua 3-7-16\n↑ http://www.sacred-destinations.com/england/stonehenge kinua 3-7-16\n↑ http://whc.unesco.org/en/list/373 kinua 3-7-16\n↑ http://www.livescience.com/22427-stonehenge-facts.html kinua 3-7-16\nPinaghugot gikan sa "https://bcl.wikipedia.org/w/index.php?title=Stonehenge&oldid=163366"\nLast edited on 25 Marso 2017, at 12:05\nHuring pigliwat an pahinang ini kan 25 Marso 2017, alas 12:05.


Siisay an Kualipikado Nanggad na Namomoon Ngonyan?\nAn Torrengbantayan—Pag-aadalan na Edisyon | Nobyembre 1, 2004\nBASAHON SA Albanian Aleman Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Ga Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malayalam Moore Myanmar Papiamento (Curaçao) Persian Polish Portuguese Pranses Rarotongan Romanian Samoan Setswana Seychelles Creole Shona Silozi Slovak Slovenian Sranantongo Swahili Tagalog Thai Tsonga Turkish Ukrainian Urdu Venda Vietnamese\nKan 1940, nagkaigwa nin krisis sa pamomoon sa Parlamentong Britano. An setenta y siete anyos na si David Lloyd George, na nakadangog sa debate, iyo an nangenot sa kapangganahan kan Britania sa Guerra Mundial I, asin an dakol na taon nia sa politika an nagpangyaring maebalwar nia na may pakarorop an trabaho kan haralangkaw na opisyal. Sa sarong pahayag sa Parlamento kan Mayo 8, sia nagsabi: “An nasyon andam sa gabos na sakripisyo basta igwa nin mga namomoon, basta malinaw na ipinapaheling kan Gobyerno kun ano an obheto ninda asin basta kompiado an nasyon na ginigibo kan mga namomoon dian an pinakamakakaya ninda.”\nLINILIWANAG kan mga tataramon ni Lloyd George na inaasahan kan mga tawo na an saindang mga namomoon dapat na may kakayahan asin gumibo nin onestong paghihingoa na pagmaigotan na pakarhayon an mga bagay. Arog kaini an pagkasabi nin sarong trabahador na nagkakampanya sa eleksion: “Kun nagboboto an mga tawo para sa presidente, ibinoboto ninda an saro na dian ipinagkakatiwala ninda an saindang buhay, an saindang ngapit, an saindang mga aki.” Dakulaon na gibohon an pag-iingat sa pagtitiwalang iyan. Taano man?\nAn satong kinaban pano nin mga problema na garo baga depisil matawan nin solusyon. Halimbawa, siisay na namomoon an nagpatunay na sia madonong asin makapangyarihan na marhay kaya puede niang haleon an krimen asin guerra? Siisay sa mga namomoon ngonyan an igwa nin mga rekurso asin pagkaherak tanganing magtao sa gabos na tawo nin kakanon, malinig na tubig, asin pag-asikaso sa salud? Siisay an may kaaraman asin determinasyon na protehiran asin ibalik sa dati an palibot? Siisay an may kakayahan asin may igong kapangyarihan tanganing igarantiya na an gabos na tawo magkakamit nin halawig asin maogmang buhay?\nMayong Kakayahan an mga Tawo na Gibohon an Trabahong Iyan\nTotoo na nagin mapanggana sa sarong sokol an nagkapirang namomoon. Minsan siring, pinakahalawig na an pirang dekada na puede sindang makapaglingkod—dangan siisay an masunod? An saro sa may kakayahan nanggad na namomoon na nabuhay kasuarin man, si Hadeng Salomon kan suanoy na Israel, pinensar an hapot na ini. Sia nagkonklusyon: “Ako, ako mismo, naongis sa gabos kong hinigosan na sakong pinaghigosan sa irarom kan aldaw, na sakong iwawalat para sa tawo na masunod sa sako. Asin siisay baga an makakaaram kun baga sia magigin madonong o mangmang? Minsan siring sia mangangapot sa gabos kong hinigosan na sakuyang pinaghigosan asin sakong pinagpahelingan nin kadonongan sa irarom kan aldaw. Ini man dai nin kamanungdanan.”—Eclesiastes 2:18, 19.\nDai aram ni Salomon kun baga ipapadagos kan masalida sa saiya an marahay na mga ginibo nia o raraoton iyan gabos. Para ki Salomon, an siklo nin pagsalida sa gurang nang mga namamahala nin mga bago “dai nin kamanungdanan.” An ibang traduksion nin Biblia inaapod an prosesong ini na “daing pakinabang,” o “daing kahulogan.” An sarong bersion nagsasabi: “Ini daing kuenta.”\nKun beses, naggagamit nin kadahasan tanganing puersahan na salidahan an mga namamahala. An may kakayahan na mga namomoon ginadan mantang yaon sa puesto. Si Abraham Lincoln, sarong iginagalang na marhay na presidente kan Estados Unidos, nagsabi kaidto sa mga nagdadangog sa saiya: “Pinili ako tanganing tumukaw sa sarong importanteng katongdan sa laog nin halipot na peryodo, asin ako ngonyan, sa pagheling nindo, tinawan nin impluwensia na madali nang mawara.” An saiyang serbisyo tunay nanggad na halipot. Sa ibong kan gabos na ginibo nia asin kan saiyang pagmawot na gumibo nin orog pa para sa mga tawo, si Presidente Lincoln namoon sa saiyang nasyon sa laog sana nin apat na taon. Sa kapinonan kan saiyang ikaduwang termino sa katongdan, sia ginadan nin sarong lalaki na gusto nin pagbabago sa pamomoon.\nDawa an pinakamarahay na mga namomoon na tawo dai makakagarantiya kan sadiri nindang ngapit. Kun siring, maninigo daw na pagtiwalaan nindo sinda na garantiyahan an ngapit nindo? An Biblia nagsasabi: “Dai ka magtiwala sa mga mahal na tawo, ni sa aki nin daganon na tawo, na sa sainda mayo nin kaligtasan. An saiyang espiritu minaluwas, minabalik sia sa saiyang daga; sa aldaw na iyan an saiyang mga pag-isip napapara.” Tinatradusir kan Byington an huring kabtang kan bersikulo 4: “Sa aldaw na iyan an saiyang marahay na boot biyong nawawara.”—Salmo 146:3, 4.\nAn sadol na dai magtiwala sa mga namomoon na tawo tibaad depisil akoon. Minsan siring, an Biblia dai nagsasabi na an katawohan dai noarin man magkakaigwa nin marahay asin masarig na pamomoon. “Uya! An sarong hade magrereynar para sa katanosan mismo,” an sabi kan Isaias 32:1. Si Jehova Dios, an Kaglalang nin tawo, iinandam an “sarong hade,” sarong Namomoon, na madali nang magkontrol nin biyo sa mga gibo-gibo sa daga. Siisay sia? Sinasabi kan hula sa Biblia kun siisay sia.\nSarong Kualipikado Nanggad na Mamoon\nDuwang ribong taon na an nakaagi, sinabihan nin anghel an sarong hoben na Judiong babae na an ngaran Maria: “Ika mangingidam sa saimong matris asin mangangaki nin sarong aking lalaki, asin aapodon mo an saiyang ngaran na Jesus. An sarong ini magigin dakula asin aapodon na Aki kan Kaharohalangkawe; asin itatao sa saiya ni Jehova Dios an trono ni David na saiyang ama, asin sia mamamahala bilang hade sa harong ni Jacob sagkod lamang, asin dai magkakaigwa nin katapusan an saiyang kahadean.” (Lucas 1:31-33) Iyo, si Jesus nin Nazaret an Hade sa hula sa Biblia.\nAn relihiosong mga retrato sa parate ilinaladawan si Jesus bilang sarong omboy, bilang sarong kulang sa pagkakan asin maluya, o bilang sarong ascetiko na inaako na sana an ano man na mangyari sa saiya. An mga ladawan na ini dai nakakamotibar nin kompiansa sa saiya bilang Namamahala. Minsan siring, an tunay na Jesu-Cristo sa Biblia, duminakula bilang sarong mabagsik, makosog na lalaki na pano nin kaigotan asin inisyatiba. Asin yaon sa saiya an iba pang karakteristiko na nagpagin kualipikado sa saiya na magin namomoon. (Lucas 2:52) An minasunod pira sanang aspekto kan saiyang marahayon na personalidad.\nPinagdanay ni Jesus an sangkap na integridad. An saiyang onesto asin tanos na gawe-gawe sayod nanggad kaya hayagan na inangat nia an saiyang mga kaiwal na ipresentar an sarong balidong akusasyon tumang sa saiya. Dai ninda iyan magibo. (Juan 8:46) An saiyang mga katokdoan na bakong ipokrito nakakombensir sa dakol na sinserong tawo na magin mga parasunod nia.—Juan 7:46; 8:28-30; 12:19.\nSi Jesus biyong dusay sa Dios. Determinado siang marhay na taposon an iinasignar nin Dios na gibohon kaya mayong kalaban—tawo o demonyo—na puedeng makapadesganar sa saiya. Dai sia natakot sa madahas na mga pag-atake sa saiya. (Lucas 4:28-30) Dai sia nanluya huli sa kapagalan asin gutom. (Juan 4:5-16, 31-34) Minsan ngani binayaan sia kan saiyang mga katood, nungka siang ruminayo sa saiyang pasohan.—Mateo 26:55, 56; Juan 18:3-9.\nSi Jesus may odok na pagmakolog sa mga tawo. Nagtao sia nin kakanon sa mga nagugutom. (Juan 6:10, 11) Nagtao sia nin karangahan sa mga nagmomondo nin makuri. (Lucas 7:11-15) Ibinalik nia an pagheling, pagdangog, asin salud kan mga nangangaipo nin pagpaomay. (Mateo 12:22; Lucas 8:43-48; Juan 9:1-6) Nagtao sia nin pagparigon sa boot sa mahigos niang mga apostol. (Juan, kapitulo 13-17) Nagin siang “marahay na pastor” na may pagmakolog sa saiyang mga karnero.—Juan 10:11-14.\nSi Jesus andam na magtrabaho. Hinugasan nia an mga bitis kan mga apostol tanganing tokdoan sinda nin mahalagang leksion. (Juan 13:4-15) An sadiri niang mga bitis naatian mantang naghuhulit sia kan maogmang bareta sa kalabaan kan maalpog na mga tinampo sa Israel. (Lucas 8:1) Dawa kan nagpaplano siang magpahingalo sa “sarong puerang lugar,” sia huminiro kan hanapon sia kan kadaklan para sa dugang pang pagtotokdo. (Marcos 6:30-34) Sa siring, sia nagtao nin halimbawa nin kahigosan sa gabos na Kristiano.—1 Juan 2:6.\nTinapos ni Jesus an saiyang asignasyon asin binayaan an daga. Bilang balos sa saiyang kaimbodan, itinao sa saiya ni Jehova Dios an pagkahade asin inmortalidad sa kalangitan. Dapit sa binuhay liwat na si Jesus, an Biblia nagsasabi: “Si Cristo, ngonyan na binuhay na sia liwat hale sa mga gadan, dai na magagadan; an kagadanan dai na makakadaog sa saiya.” (Roma 6:9) Makakaseguro kamo na sia an pinakamarahay na Namomoon na yaon para sa katawohan. Sa oras na si Cristo Jesus na an magkontrol nin biyo sa daga, dai na kaipuhan na tawan nin poder an siisay man, ni magkakaigwa pa man nin pangangaipo na magsalida nin pamomoon. Sia dai noarin man magagadan mantang nasa katongdan, asin an saiyang trabaho dai liliwaton o raraoton nin sarong mangmang na kasalihid. Alagad ano an espesipikong gigibohon nia tanganing makinabang an katawohan?\nKun Ano an Gigibohon kan Bagong Namomoon na Ini\nAn Salmo 72 nagtatao sa sato nin makahulang mga detalye kun paano mamamahala an sangkap asin inmortal na Hadeng ini. Sa bersikulo 7 asin 8, mababasa niato: “Sa saiyang mga aldaw an matanos mamumurak, asin an kadakolan nin katoninongan sagkod na mayo na nin bulan. Asin magkakaigwa sia nin mga sakop paghale sa dagat sagkod sa dagat asin paghale sa Salog sagkod sa kaporoporohi kan daga.” Sa irarom kan saiyang kapakipakinabang na pamamahala, an mga nag-eerok sa daga magkakamit nin daing katapusan asin dagos-dagos na seguridad. Raraoton nia an gabos na nag-eeksister na armas asin hahaleon sa puso nin tawo dawa an pagmawot na makiiwal. An mga tawo ngonyan na nan-aatake sa iba arog nin dai naiinggustohan na mga leon o minagawe na arog nin aranggoton na mga oso sa saindang mga kataed mababago nin biyo an saindang ugale. (Isaias 11:1-9) An katoninongan magigin abunda.\nAn Salmo 72 nagsasabi pa sa bersikulo 12 sagkod 14: “Ililigtas nia an dukha na naghahagad nin tabang, siring man an nagsasakit nin makuri asin an siisay man na mayo nin paratabang. Maheherak sia sa hababa asin sa dukha, asin an kalag kan mga dukha saiyang ililigtas. Gikan sa pan-aapi asin sa kadahasan saiyang tutuboson an saindang kalag, asin an saindang dugo magigin mahalagang marhay sa saiyang mga mata.” An hamak, dukha, asin nagsasakit nin makuri magigin kabtang nin sarong maogmang pamilya nin tawo, na nagkakasararo sa irarom kan pamomoon kan Hadeng si Jesu-Cristo. An saindang buhay magigin midbid sa kagayagayahan, bakong sa kolog asin pagkadesesperar.—Isaias 35:10.\nNanunuga an bersikulo 16: “Magkakaigwa nin abundang tipasi sa ibabaw kan daga; maglilipwas sa alitoktok kan kabukidan.” Dayaday na nagsasakit an minilyon sa daga ngonyan huli sa pagkagutom. Sa parate huli sa politika asin kahanaban naoolang an pantay-pantay na pagdistribwir nin supisyenteng kakanon, kaya kadakoldakol, espesyalmente an mga aki, an nagagadan sa makuring gutom. Alagad sa irarom kan pamamahala ni Jesu-Cristo, an problemang ini mawawara. An daga maprodusir nin igong ani nin masiram na kakanon. An bilog na katawohan mababasog nanggad.\nGusto daw nindong kamtan an mga bendisyon na iyan nin pagkaigwa nin marahay na pamomoon? Kun iyo, ineenkaminar niamo kamo na makanood manongod sa Namomoon na madali nang magsakop nin lubos sa bilog na daga. An Mga Saksi ni Jehova maoogmang tabangan kamo na gibohon iyan. Dai masusudya an linalaoman nindo, huli ta si Jehova Dios mismo an nagsabi manongod sa saiyang Aki: “Ako mismo nagpatukaw kan sakuyang hade sa Sion, an sakong banal na bukid.”—Salmo 2:6.\nBIGLANG NAWARA SA PODER\nSa parate makakaasa an sarong namamahala sa paggalang asin suporta kan saiyang mga sakop kun matatawan nia sinda nin tama sanang sokol nin katoninongan asin tiwasay na kamugtakan nin pamumuhay. Minsan siring, kun an mga tawo mawaran nin kompiansa sa saiya sa ano man na dahelan, dai mahahaloy tibaad may ibang magtukaw sa posisyon na iyan. An minasunod nagkapirang halimbawa nin mga kamugtakan na nagpangyari na biglang nawara sa poder an makokosog na mga namamahala.\nDai nakakakontentong kamugtakan nin pamumuhay. Sa mga huring kabtang kan ika-18 siglo, dakol na siudadanong Pranses an napiritan na mamuhay na may magabat na buwis asin kulang sa kakanon. An mga kamugtakan na ini an dahelan kaya nagkaigwa nin Rebolusyon na Pranses, na nagresulta tanganing si Hadeng Luis XVI pugotan paagi sa gilotina kan 1793.\nGuerra. Tinapos kan Guerra Mundial I an pamamahala kan nagkapira sa pinakamakapangyarihan na mga emperador sa kasaysayan. Halimbawa, kan 1917 an kakulangan nin kakanon huli sa guerra sa St. Petersburg, Rusya, an nagpangyaring magkaigwa nin Rebolusyon kan Pebrero. An rebelyon na ini nagpahale sa trono ki Zar Nicolas II asin suminagkod sa pamamahala nin Komunista. Kan Nobyembre 1918, gusto kan Alemania na magkaigwa nin katoninongan, alagad habong magpondo an Magkakaalyado sa pakikilaban sagkod na magkaigwa nguna nin pagbabago sa pamamahala. Bilang resulta, an Aleman na Emperador na si Guillermo II puersahan na idinistiero sa Netherlands.\nPagmawot na magkaigwa nin laen na mga sistema nin gobyerno. Kan 1989 an Lipod na Batbat hinale. An mga rehimen na garo baga kapareho katagas nin gapo natumpag kan haboan kan saindang mga sakop an Komunismo asin inestablisar an ibang paagi nin pamamahala.\nPinakakan ni Jesus an mga nagugutom, pinaomayan an mga may helang, asin nagpaheling nin marahay na halimbawa para sa gabos na Kristiano\nLloyd George: Rinetrato ni Kurt Hutton/Picture Post/Getty Images\nI-share I-share Siisay an Kualipikado Nanggad na Namomoon Ngonyan?\nAn Paghanap nin Marahay na Pamomoon\nAn Maogmang mga Lingkod ni Jehova\nPinaglalamag Alagad Maogma\nAram daw Nindo an Kaogmahan na Minagikan sa Pagtatao?\nNaggibo Kami nin Marigon na Desisyon Para sa Pamamahala nin Dios\nText Mga opsiyon sa pag-download AN TORRENGBANTAYAN—PAG-AADALAN NA EDISYON Nobyembre 1, 2004\nI-share I-share AN TORRENGBANTAYAN—PAG-AADALAN NA EDISYON Nobyembre 1, 2004\nNobyembre 1, 2004\nAN TORRENGBANTAYAN—PAG-AADALAN NA EDISYON Nobyembre 1, 2004


Igwa nang 12,074 na artikulo sa Bikol Sentral.\nByernes, Mayo 20, 2022, 22:05 (PHT) bàgo\n526 — Sarong linog an tuminigbak nin 300,000 sa Sirya asin Antiochia.\n1506 — Nagadan si Christopher Columbus, sarong eksplorador asin parakalakal.\n1945 — Nagtapos an Himagsikang Georgiyano kan Texel.\n1965 — Iminundag si Ted Allen, sarong eksperto sa pagkakan asin arak.\n1971 — Iminundag si Tony Stewart, sarong Amerikanong paramaneho kan NASCAR.\n1998 — Natugdas an Animax, sarong konpanyang Hapon kan mga anime.\nMga huring aldaw: Mayo 19 — Mayo 18 — Mayo 17\nAn Petsa ngunyan: Mayo 20, 2022 (UTC) – Purgahon an pahiná\nKinua sa "https://bcl.wikipedia.org/w/index.php?title=Panginot_na_Pahina&oldid=210349"


Sa premirong implementasyon kan Department of Education (DepEd) kan online enrollment marikas an numero kan mga estudiantes sa mga escuelas publica sa Ciudad nin Naga mala ngani sagcod kasoodma maabot na sa veinte cinco (25,000) mil an nakapalista.\nSi OIC School Division Superintendent Dr. Manny de Guzman nagsabi an halangkaw na turnout kan enrollees resulta kan marikas na gamit sa kuminikasyon sa paagi kan internet, online maging text messages.\nAn 25 mil na enrollees hale sa natipon na mga listahan kan mga school principal asin supervisor sa cuarentang (40) escuelahan kan DepEd Naga na kabale digdi an kindergarten, elementarya asin segundarya.\nTubod an pamayo kan DepEd Naga na makukua man giraray ninda an maabot sa 49 mil na enrollees kaparejo kan record kan nagtalikod na school year 2019-2020.\nSaro pa digdi iyo an kooperasyon kan mga magurang sa paagi sana kan text messages kan mga dating class adviser nakumfirmar tolos na an saindang aki maklase sa mas halangkaw na grado.\nAlagad igwa man ibang mga magurang na dai makontak huli kan posibleng nagbago nin cp number asin ini dikit sanang por cientaje.\nHagad ni De Guzman sa mga magurang na magpasiring sa mga escuelahan an mga magurang na mayong contact number nganing aramon an mga cp numbers asin iba pang proceso mantang mayong ‘’face-to-face enrollment’’\nIgwang binugtak na mga Public Assistance Command Center an Division Office kan DepEd Naga maging sa saindang oficina na puedeng maghapot digdi an mga magurang.


SA EL NIÑO PHENOMENON: Calamity loan sa SSS dai pa pig-uurolayan\nBako sa gabos na pagdeklara nin state of calamity puedeng mag-aprobetsar nin calamity loan an mga empleados sa pribadong sektor mayo sa lokal na opisina an pag-aprobar envez sa Social Security Commission.\nSa ngonian an sanga kan Social Security System (SSS) sa Ciudad nin Naga padagos pang nagrerecibe kan loan application hasta sa Abril 22 para sa nakaaging bagyong ‘‘Usman’’ bako huli sa El Niño Phenomenon.\nDai palang nahahaloy nag-declara nin state of calamity an gobierno provincial kan Camarines Sur huli kan El Niño Phenomenon na an apektado iyo an sektor nin paraoma.\nAlagad sinabi ni Quinie Agsao, opisyal na parataram kan SSS Branch sa Ciudad nin Naga, kun hali sa National Disaster Risk Reduction Council an deklarasyon ipapadagos ninda an calamity loan huli sa El Niño.\nYaon sa Social Security Commission sa saindang opisina central an poder kun dapat aprobaran an pinakahuring deklarasyon kan LGU CamSur.\nPremirong nangyari ngonian na El Niño Phenomenon an Capitolyo Provincial nagdeklara nin state of calamity mantang an ibang kritiko nagtutuyaw na dai man maninigo an sinambit nang deklarasyon ngonian na panahon nin tag-init alagad duda sinda na gagamiton sa politica ngonian na karampanyahan an calamity fund.\nSa sanga kan Government Service Insurance System (GSIS) sa Ciudad nin Naga si Gie Agao, technical assistance kan ahencia nagsabi kaipuhan man giraray hagadon kan LGU sa saindang opisina central mantang an proceso asin mga rekisitos parejo man sana kan nakaaging bagyong ‘’Usman’’.


Home / Bicol News / News / Police Report / Sorsogon / Garadanan sa Sorsogon, nagpapadagos\nGaradanan sa Sorsogon, nagpapadagos\nBicol Standard Friday, December 12, 2014 Bicol News, News, Police Report, Sorsogon\nSORSOGON--- Mayo pang patod an serye nin garadanan sa nagkapirang banwaan sa provinciang ini.\nAn sabi kan pulis, an nangyayaring ralaban kan mga soldados kan gobierno asin mga rebelde na miembros kan New People’s Army an rason kan mayong patod na incidente nin pandudukot asin baradilan, sa nakalihis na pira nang bulan.\nAn pinakabagong victima kan makangirhat na krimen iyo an pagkagadan ni Marlon Fulo Gile, 37 anyos na residente kan Barangay Mapapac, Barcelona, na binadil sa payo asin sa lawas na iyong naging mitsa kan saiyang kagadanan.\nSinabi kan mga nakaheling kan krimen na duwang lalaki na armado nin mga badil an responsible sa pag gadan.\nMientrastanto, saro pang dating miembro kan Cafgu an ginadan kan dae pa bistadong mga suspechado, sa Alimbuyog, East District kan Sorsogon.\nAn victima iyo si Romeo Equipado, 42 anyos, taga-Purok Hangaan,Barangay Alimbuyog.\nSinabi kan mga imbestigador na an incidente nangyari sa atubangan kan barangay outpost, mientras na an biktima nakikipag-olay sa sarong tanod kan mag-abot an duwang tawo na nakasunod sa motorsiklo.\nMayong sinayang na oras an mga suspechado, asin tulos pina-arakasakan nin bala an lawas kan victima, na naging dalan sa saiyang kagadanan.\nSa nasambit na incidente, sarong civilian an tinamaan nin bala hale sa mga suspechado.\nAn civilian na tinamaan nabistong iyo si Rosemarie Laguidao Hagos, na may lugad sa walang parte kan saiyang kamot.\nNaheling sa record kan pulis na an mga garadanan digdi nagpoon na maglangkaba kan bulan na Nobyembre, ngonian na taon.(BICOLSTANDARD.COM)\nGaradanan sa Sorsogon, nagpapadagos Reviewed by Bicol Standard on Friday, December 12, 2014 Rating: 5


AN MGA katood mga tawo na gusto niatong makaolay asin makaibaiba. Alagad importante na magkaigwa kan tamang klase nin mga katood. Sa paghona mo siisay daw an pinakamarahay na magin katood niato?— Iyo, si Jehova Dios.\nTalaga daw na puede kitang magin katood nin Dios?— Bueno, sinasabi kan Biblia na si Abraham, sarong tawo na nabuhay kaidtong haloy nang panahon, “katood ni Jehova.” (Santiago 2:23) Aram mo daw kun taano?— Minasimbag an Biblia na si Abraham nagkuyog sa Dios. Nagkuyog sia dawa kan an ipinapagibo sa saiya depisil. Kaya tanganing magin katood ni Jehova, dapat na gibohon niato an nakapaoogma sa saiya, arog kan ginibo ni Abraham asin arog kan pirmeng ginigibo kan Dakulang Paratokdo.—Genesis 22:1-14; Juan 8:28, 29; Hebreo 11:8, 17-19.\nTaano ta “katood ni Jehova” si Abraham?\nSinabi ni Jesus sa saiyang mga apostol: “Kamo mga katood ko kun ginigibo nindo an ipinagboboot ko sa saindo.” (Juan 15:14) Mantang an gabos na sinabi ni Jesus sa mga tawo hale ki Jehova, boot sabihon ni Jesus na an mga katood nia mga tawo na naggigibo kan ipinagigibo sa sainda nin Dios. Iyo, an gabos niang katood namomoot sa Dios.\nAn nagkapira sa pinakadayupot na katood kan Dakulang Paratokdo iyo an saiyang mga apostol, na maheheling mo an retrato sa pahina 75 kan librong ini. Sinda nagbaklay kaiba nia asin nagtabang sa saiya sa paghuhulit. An kadaklan kan oras ni Jesus ginamit nia kaiba kan mga tawong ini. Iriba sindang nagkakakan. Iriba sindang nag-oorolay manongod sa Dios. Asin iriba sinda sa paggibo nin iba pang mga bagay. Alagad dakol pa an ibang katood ni Jesus. Nakikidagos sia sa sainda, asin nagkakaigwa sinda nin nakaoogmang marhay na pag-iribaiba.\nAn sarong pamilya na gustong pakidagosan kaidto ni Jesus nag-iistar sa sadit na banwaan nin Betania, na yaon sana sa luwas kan dakulang siudad nin Jerusalem. Nagigirumdoman mo daw sinda?— Sinda si Maria asin Marta saka an tugang nindang si Lazaro. Si Lazaro inapod ni Jesus na katood nia. (Juan 11:1, 5, 11) An dahelan kun taano ta namomotan ni Jesus an pamilyang ini asin naoogma siang makiibaiba sa sainda iyo na sinda namomoot ki Jehova asin naglilingkod sa Saiya.\nTaano ta parateng nakikidagos si Jesus sa pamilyang ini kun sia minasongko sa Jerusalem? Aram mo daw an mga ngaran ninda?\nDai ini nangangahulogan na si Jesus bakong maboot sa mga tawo na dai naglilingkod sa Dios. Maboot man sia. Nagduman pa ngani sia sa harong ninda asin nagkakan kaiba ninda. Huli kaini may mga nagsabi na si Jesus “katood nin mga parasingil nin buhis asin mga parakasala.” (Mateo 11:19) An totoo iyo na dai nagduman si Jesus sa harong kan mga tawong ini ta nagugustohan nia an pamumuhay ninda. Nagsongko sia sa sainda tangani na makaolay nia sinda manongod ki Jehova. Hiningoa nia na tabangan sinda na magbakle sa maraot nindang mga gibo asin maglingkod sa Dios.\nTaano ta nagsakat sa kahoy na ini si Zaqueo?\nNangyari ini sarong aldaw sa siudad nin Jerico. Minaagi sana kaidto si Jesus pasiring sa Jerusalem. Kadakol kan tawo, asin kabilang sa kadaklan an sarong lalaki na an ngaran Zaqueo. Gusto niang maheling si Jesus. Alagad hababa si Zaqueo, asin dai sia nakakaheling huli sa kadakolan kan tawo. Kaya nag-enot na siang duminalagan sa dalan asin nagsakat sa sarong kahoy tangani na makaheling sia nin malinaw pag-agi ni Jesus.\nPagtangod ni Jesus sa kahoy, nagtingag sia asin nagsabi: ‘Humilig ka nin madali, ta ngonyan maduman ako sa harong mo.’ Alagad si Zaqueo mayaman na tawo na nakaginibo nin maraot na mga bagay. Taano daw ta gusto ni Jesus na magduman sa harong nin siring na klase nin tawo?—\nIdto bakong huli ta nagustohan ni Jesus an pamumuhay kan tawong idto. Nagduman sia tanganing makipag-olay ki Zaqueo manongod sa Dios. Naheling nia kun gurano nagmaigot an tawong idto na maheling sia. Kaya aram nia na maghihinanyog gayod si Zaqueo. Marahay ining panahon na kaolayon sia manongod sa sinasabi nin Dios na maninigo na magin pamumuhay nin mga tawo.\nTaano ta sinosongko ni Jesus si Zaqueo, asin ano an ipinanunugang gibohon ni Zaqueo?\nKaya, ano daw an naheheling niatong nangyayari ngonyan?— Nagustohan ni Zaqueo an mga katokdoan ni Jesus. Pinagbabasolan niang marhay an pandadaya nia sa mga tawo, asin nanunuga sia na isusulit nia an kuarta na dai nia dapat na kinua. Dangan nagin siang parasunod ni Jesus. Kaidto sana na nagin magkatood si Jesus asin si Zaqueo.—Lucas 19:1-10.\nKun aarogon niato an Dakulang Paratokdo, masongko daw kita sa mga tawo na bako niatong katood?— Iyo. Alagad dai kita maduman sa harong ninda ta nagugustohan niato an pamumuhay ninda. Asin dai kita magibo nin salang mga bagay kaiba ninda. Sosongkoon niato sinda tangani na makaolay niato sinda manongod sa Dios.\nAlagad an dayupot niatong mga katood iyo an mga nangorognang gusto niatong makaibaiba. Tangani na sinda magin an tamang klase nin mga katood, dapat na sinda an klase na nagugustohan nin Dios. An iba tibaad dai ngani midbid kun siisay si Jehova. Alagad kun gusto nindang mag-adal manongod sa saiya, matatabangan niato sinda. Asin kun namomotan naman ninda si Jehova kapareho niato, puede na kitang magin dayupot na magkatood.\nMay saro pang paagi na maaraman kun baga magigin marahay na katood an saro. Pagmasdan mo an mga ginigibo nia. Naggigibo daw sia nin daing kabootan na mga bagay sa ibang tawo dangan pinagngingisihan iyan? Sala iyan, bako daw?— Pirme daw siang nakakakua nin kompromiso? Habo niatong makakua nin kompromiso kaiba nia, bako daw?— O tinutuyo daw niang gumibo nin mga bagay na maraot dangan naghohona sia na madonong sia ta dai sia nadakop? Dawa kun dai nadakop an tawong iyan, naheling nin Dios an ginibo nia, bako daw?— Sa paghona mo daw marahay na magin katood niato an mga tawo na naggigibo nin siring na mga bagay?—\nTaano ta dai mo kuanon an Biblia mo? Helingon niato kun ano an sinasabi kaiyan manongod sa kun paano naaapektaran kan satong mga kaibaiba an satong buhay. An teksto yaon sa 1 Corinto kapitulo 15, bersikulo 33. Nakua mo na daw iyan?— Sabi kaiyan: “Dai kamo palagalag. An maraot na pag-iriba nakararaot sa marahay na mga ugale.” Ini nangangahulogan na kun kita makikiibaiba sa maraot na mga tawo, tibaad magin maraot man kita. Asin totoo man na an marahay na kairibaiba nakatatabang sato na magkaigwa nin marahay na mga ugale.\nNungka niatong paglingawan na an pinakaimportanteng Persona sa satong buhay iyo si Jehova. Habo niatong raoton an pakikikatood niato sa saiya, bako daw?— Kaya dapat na mag-ingat kita na makikatood sana sa mga namomoot sa Dios.\nAn halaga kan tamang klase nin mga kaibaiba ipinaheheling sa Salmo 119:115 (118:115, “Dy”); Talinhaga 13:20; 2 Timoteo 2:22; asin 1 Juan 2:15.\nSi Abraham—Amigo nin Diyos\nTaano ta binayaan ni Abraham an komportable niyang istaran para mag-istar sa mga tolda sa bilog niyang buhay?\nI-share I-share An Satong mga Katood Maninigo na Namomoot sa Dios\nNagpaumay nin mga Lalaking Buta Asin Tinabangan si Zaqueo


Isyu sa pagnombra nin brgy officials makakaabot sa SC\nSangguniang Panlunsod vs pagnombra\nDawa makalusot sa congreso an ley na ma-uktaba kan pirilian sa barangay asin matugot sa pag-nombra nin mga oficiales de barangay maabot pa ini sa Corte Suprema nganing cuestionon an legalidad kaini.\nIni an mga punto ni Bise Alcalde Nelson Legacion, pamayo kan Sangguniang Panlungsod kan Ciudad nin Naga sa isyu kan pag-uktaba kan barangay election asin pagnombra nin mga oficiales de barangay.\nAn Local Government Code nagsasabi na dapat mag-eleksyon sa barangay cada ika-tolong taon, alagad an codego na pinasar kan congreso ano man na oras puedeng enmiendahan. Igwa naman dapat helingon digdi kun konstitusyonal an pagnombra nin mga oficiales de barangay dawa na ngani mayo sa prohibisyon kan 1987\nconstitution na nagtutokdo sa mga oficiales de barangay bilang elihido asin nangangahulogan dapat nag-oocupar sinda kan puesto bako sa virtud kan pagnombra envez sa paagi nin eleksyon, sabi kan bise alcalde.\nAlagad sinabi pa ni Legacion na sarong abogado mayo pa ini sa jurisprudence huli kaini kun makapasar sa congreso an pag-uktaba kan barangay election asin manombra na sana kan oficiales de barangay puedeng cuestionon an isyu sa pinakalangkaw na corte kan nasyon.\nMadale an pag-enmienda kan Local Government Code kumpara sa pag-enmienda kan kunstitusyon huli ta maagi pa ini sa referendum.\n‘Mayong naheheling na problema sa pagpadagos kan oficiales de barangay bilang hold over capacity alagad sa pag-nombra igwang isyu legal’’\nSa paglibot-libot kan oficiales lokal kan City Hall sa mga barangay, ipinahayag na contra sa plano kan administrasyon na magnombra nin barangay officials mas mahalaga man giraray an itao sa tawo an deretso na magpili kan lider kan saindang comunidad.\n‘Para sakuya an deretsong pagboto, sagradong deretso asin dai puede na saro lang na tawo an masabi o madikta na papatukawon na lider’.\nSP NAGCOCONTRA SA PROPUESTONG\nPAGNOMBRA NIN BRGY OFFICIALS\nNagpaluwas na nin oficial na panindugan an lokal na gobierno kan Ciudad nin Naga sa paagi kan pinasar na resolucion sa Sangguniang Panlungsod kan Martes, Abril 4 na saindang pig-ooponer an propuestong bill sa Camara-Baja sa pagnombra na sana nin barangay officials.\nAn resolucion enot nang pinapadrenohan kan tolong dating barangay kapitan kan ciudad na ngonian nagtutukaw bilang miembros kan SP na sinda Julian Lavadia Jr. Elmer Baldemoro, asin Vidal Castillo asin man kan presenteng nagtutukaw na pamayo kan Liga na si Tomas Ramon Sanchez Jr, alagad bilang nagkakasararo laban sa propuestong bill naging joint and collection motion.\nDai sinda nagcocontra sa pag-uktaba kan eleksyon alagad dai sinda nag-uuyon sa pag-nombra huli ta mahahalian nin deretso an tawo sa pagboto nganing magpili kan saindang lider sa comunidad.\nAn pagboto, sarong sagradang deretso asin dai puedeng saro lang na tawo an masabi kun siisay an mamamayo kan sarong lugar, sabi ni Consejal Lavadia.\nIgwa nang pendienteng House Bill 5359 na pigplantiar ni administration Congressman Robert Barbers na nag-uuktaba kan Barangay asin SK elections envez kan Octubre 23, 2017 pigtalaan sa Oktubre 2020 asin dapat taposon na an termino kan mga nagtutukaw na oficiales de barangay tanganing tawan nin buelo si Presidente Rodrigo Duterte sa pagnombra nin officers in charge.\nNakatalaan padarahan kan copya kan sinambit na resolucion iyo an Malacañan, Senado, Camara-Baja, mga Sangguniang Bayan, Panlungsod asin Panlalawigan nganing magpasar kan kaparejong resolucion. (DPA)


LGU Pamplona may duwang alcalde\nDuwa na an alcalde sa Pamplona, Camarines Sur matapos magpasar nin resolucion an Sangguniang Bayan na saindang pigmimidbid si Bise Alcalde Ronaldo Franco bilang acting mayor mientras na si Mayor elect Gemino Imperial, cuestionable an saiyang pag-asumir dawa na ganador sa nakaaging midterm elections.\nAn dahilan kan SB si Imperial pinapahale sa posisyon kan Department of Interior and Local Government (DILG) huli ta diskalipikado nang magtukaw bilang jefe ejecutivo kan banwaan kasunod kan naging desisyon kan Ombudsman na kinakastigo siyang perpetual disqualification sa ano man na puesto sa gobierno.\nNanindugan an alcalde na mayo pang ‘’finality’’ sa sentencia sa saiya kan Ombudsman asin mientras na pendiente pa an pigsangat niyang motion for reconsideration sa Corte Suprema dapat magpadagos siya sa pagfuncionar bilang jefe ejecutivo.\nParalisado an mga transaksyon sa LGU mantang dai tinawan nin awtorisasyon si Imperial na mag-withdraw nin cuarta para sa pansueldo sa mga empleados maging sa mga programa sa basic services.\nKun dai mareresolberan kan DILG an controvercia sa LGU maglalawig na prakasado an mga transaksyon huli ta cuestionable an pagfirma ni Imperial sa mga documentos. An bise alcalde na immediate successor kan alcalde na pinapatukaw na kan SB nag-aalangan pang mag-asumir bilang jefe ejecutivo.\nSa resolucion kan SB, si Franco iyo an tinatawan nin awtorisasyon sa mga transaksyon sa bangko alagad an bise alcalde na iyo an immediate successor kan alcalde nagsayuma munang mag-asumir sa puesto sa dahilan na dai siya makadagdag sa controvercia sa LGU.\nAn naging aksyon kan SB matapos mag-atubang sa sesyon regular ninda kan Martes, Hulyo 9 si DILG Provincial Director Melody Relucio na nagkukumfirmar na diskalipikado na an elihidong alcalde na magkapot nin ano man na posisyon sa gobierno huli sa desisyon kan Ombudsman.\nAn mayoriang miembros kan SB na nagboto sa resolucion kinababalehan ninda, Gil Bordon, Nisa Sibulo, Jerry Aquino, Dennis Castilla asin an mga ex-officio member na sinda SK Federation President Ching Francisco asin Liga ng Barangay President Lito Legaspi. Sinda anas bakong kaalyado sa politica ni Imperial asin an apat iyo an dai nagpabor.\nIMPERIAL PALABAN PA\nPinaliwanag kan elihidong alcalde na dapat magpadagos siya sa puesto sa dahilan na siya elehido kan saindang banwaan, nag-take oath bilang alcalde.\nDinagdag pa kaini, na ibinasura kan Comelec si petisyon kan saiyang naging kalaban sa pirilian lokal na si Alcalde Ace Cruz. Hinahagad ni Cruz na dapat diskalipikadong magpadagos kan saiyang candidatura si Imperial huli kan desisyon kan Ombudsman.\nDESISYON KAN CORTE VS IMPERIAL DAI NAGBABAGO\nAlagad sa paliwanag man kan DILG sa Sangguniang Bayan, totoo na si Imperial ganador sa eleksyon, nag take oath bilang alcalde asin dai siya pigdiscalipikar kan Comelec alagad malinaw sa desisyon kan corte dai nagbabago diskalipikado siyang magpugol nin ano man na puesto sa gobierno.\nSinabi pa ni Relucio na nagsurat na si Imperial ki DILG Secretary Eduardo Año na nagpapaliwanag kun tano ta dai dapat magpadagos pa siya sa opisina.\nAlagad hahalaton kan DILG Camarines Sur an pinakahuring gigibohon na aksyon kan saindang opisina central. (dpa)


Pagpakarhay poon kan 22:46, 21 Setyembre 2008\n811 na mga bayta pinagtangkas , 11 years ago\nPagpakarhay poon kan 22:26, 16 Setyembre 2008 (liwaton)\nPagpakarhay poon kan 22:46, 21 Setyembre 2008 (liwaton) (sulíton)\nSarong trak na pano-pano nin bomba na pigtataya nagaabot 1,300 na libra an tagom an pinaboag sa atubangan kan otel na Marriott igdi sa Islamadad, kapital kan Pakistan. An limang-eskalon na otel enterong narogba' asin an grabing pagboag nagresulta sa 53 katawo an nagadan asin kuminalot sa daga nin rarom na 24 pie na may buka na 59ng pie. An pagpaboag pigsasahotan gibo kan kan Taliban o kan al-Kaida. Nangyari ini kan alas otso nin banggi kan nakaaging Sabado (Sept. 21). Sa magna nagadan, nakadamay pa an embahador na Checo asin duwang Amerikano. Sabi ni Primer Ministro kan Pakistan si Yousuf Raza Gilani, "Gusto nindang marongkab an demokrasya asin ratakan an samong ekonomiya." [http://www.msnbc.msn.com/id/26803768/]\n==AUSTRALYANONG AMA NAKIKIPAG-SEX SA SAIYANG AKING BABAE: 2 IBINADOS==\n*Sarong ama na taga-Australia an nagbuyagyag sa TV show na "60 Minutes" kan nakaaging Domingo (Abril 6) na may pitong taon na siyang relasyon sa saiyang aking babae. An ama, si John Earnest Deaves asin an aki nya na si Jennifer Anne Deaves nagkagustohan nang magsaro komo "mag-agom" pakalihis sarong taon kan an babae nagbalik sa saiyang ama duwang polong taon an nakaagi kan nagsuruwayan an ama niya asin an ina niya.\nAn aking babae dati may agom na pigsasaroan alagad nagkaigwang problema sa agom asin saiyang binayaan. Nagsaro na siya sa ama niya duman sa Yongala, South Australia. Nagkamakotan, asin dawa ngani sabi kan ama "ilegal" an relasyon kundi dara kan emosyon pinadagos an relasyon na inaapod sa Ingles "incestuous", an pakikidorog sa kadugo'.\nAn pagbuyagyag nag-ukag nin dakulang eskandalo sa Australia.\nNagkasaro an mag-ama kan taon 2000. Paglaog kan taon 2001, uminaki an aking si Jennifer alagad nagadan an aki sa pagkani-aking helang sa puso. Sunod na aki namundag kan Mayo kan nakaaging taon na 2007. Nag'aatubang an mag-ama nin duwang bilang na kargo na "incest" sa pangyaring ining pagbados na duwang beses kan aking si Jennifer.\nPinaghugot gikan sa "https://bcl.wikipedia.org/wiki/Espesyal:MobileDiff/8178"


Kun ano an tibaad naaraman mo: “Sinusubaybayan nin Dios an lambang kasalan asin bilang balos, an mga tawo daing sagkod na pinapadusahan nia sa nagkakalayong impierno.”\n“Pinapadusahan nin Dios an mga parakasala paagi sa natural na mga kalamidad.”\nKun ano an itinotokdo kan Biblia: Sinasabi kan 2 Pedro 3:9 na si Jehova “dai nagmamauot na an siisay man mapahamak, kundi na an gabos makaabot sa pagsolsol.” Imbes na magpokus sa satong mga sala, nagpopokus sia sa marahay niatong mga kualidad. “Binabantayan nin marahay nin KAGURANGNAN an bilog na daga tanganing pakosogon an mga tawong an puso maimbod saiya.”—2 Cronica 16:9, An Marahay na Bareta Biblia.\nAn nagkakalayong impierno bakong katokdoan kan Biblia—ikinakaongis nin Dios an mismong ideya nin daing sagkod na pagpasakit. An pinakamagabat na padusa nia sa mga maraot iyo an kagadanan. (Jeremias 7:31; Roma 6:7) Asin an natural na mga kalamidad, na mayong pinipili sa pagdestroso, bakong mga gibo nin Dios kundi dai inaasahan na mga pangyayari na puedeng makaapektar sa siisay man.—Parahulit 9:11.\nKun paano makakatabang sa saimo an pakaaram kan katotoohan: Orog kitang mapaparani sa Dios kun mimidbidon niato na sia ‘mapagpatawad’ asin bakong marikas sa pagkondenar. (Salmo 86:5) Dai niato kaipuhan na paglingkodan an Dios huli sana ta nakokonsensia kita o natatakot nin grabe na mapadusahan. Imbes, mapapatalubo niato an satong pagtubod na igwa kan pinakamarahay na motibo—pagkamoot ki Jehova. An siring na pagkamoot makosog na puersa na nagpapahiro sa sato na gibohon an satong pinakamakakaya tanganing mapaogma sia.—Mateo 22:36-38; 1 Juan 5:3.\nMinsan ngani mawot nin Dios na an gabos gumibo nin marahay, aram nia na dakol an nungkang magibo kaiyan. Kun nungka siang naghiro tumang sa mga determinadong gumibo nin maraot, mayo sia nin kalaenan sa sarong namamahala na naggigibo nin mga ley alagad dai man iyan ipinapaotob, na tinotogotan na dagos-dagos na lumakop an inhustisya asin pagsakit. (Parahulit 8:11) An pakaaram niato na dai totogotan nin Dios na magdanay an karatan sagkod lamang nagtatao sa sato nin makosog na paglaom para sa maabot na panahon. Nanuga an Dios na hahaleon nia an mga padagos na naggigibo nin maraot tanganing “an magña mahoyo” mabuhay nin daing sagkod sa daga arog kan saiyang orihinal na katuyohan.—Salmo 37:10, 11, 29. *\n^ par. 7 Tanganing makaaram nin orog pa manongod sa kun paano gigibohon nin Dios na paraiso an daga, helingon an kapitulo 3 asin 8 kan librong Ano Man Nanggad an Itinotokdo kan Biblia?\nGusto daw nin Dios na sambahon niato sia huli sana ta natatakot kitang mapadusahan?\nMga inukit ni Doré


Home / Bicol News / Legazpi City / News / DOH, may patanid sa mga bakasyunista, mapenetensiya ngonyan na Holy Week\nDOH, may patanid sa mga bakasyunista, mapenetensiya ngonyan na Holy Week\nBicol Standard Newspaper Monday, March 26, 2018 Bicol News, Legazpi City, News\nLegazpi City - Higot an pagirumdom ngonyan kan Department of Health (DOH-Bicol) sag abos na mga masagibo nin Flagilation o penetensiya na likayan na an gawing ini, alagad kun dae talaga mapapugol, magpakunsulta o magpahiling tulos sa doctor pagkatapos.\nSegun kay Mr. Ken Nuyda, Health Educational Promotion officer kan DOH, delikado asin pwedesir na ikagadan kan sarung tawo an paglugad sa lawas sa paagi kan penetensiya, kun dae ini malilinigan nin tultol asin dae maipapahiling sa doctor.\nSuboot, posibleng magka-tetanus an nagpepenetensiya na pwedeng ikapahamak kan saiyang buhay kun kaya importante an pagkunsulta sa doctor.\nSinabi kan opisyal nan aka code white alert man an DOH asin naka stand by an gabos na mga partner hospitals ninda kun kaya pwede sindang maghagad nin asistensiya medical sa mga ini anuman na oras.\nMiyentrastanto, pinag iingat man kan opisyal an gabos laban sa mga water born diseases na pwedeng Makua ngonyan na seman santa siring kan cholera asin Food Poisoning.\nSinabi kaini na dapat malinig asin maray an paka prepara kan mga pagkakan ngani maiwasan an pagkahudong.\nLikayan man an mga overcrowded na mga lugar ngani malikayan an Flu asin iba pang viral diseases.\nHuli ta mainit an panahon, kumon man an heatstroke kun kaya dapat na mamantinir an pag inom nin 8-10 baso nin tubig asin mantiniron na presko an lawas.\nKun mabiyahe, siyertuhon nan aka kondisyon pakaray an sasakyan na gagamiton asin dapat na an driver an physically fit man ngani maiwasan an road accidents.\nSa pagkarigos sa mga beaches o resorts, dapat sa mga malimpoy pang oras siring kan alas 7-9 nin aga asin alas 3-6 nin hapon, ngani dae masulo an kublit.\nPirming pasulugon nin ID na may telepono numero kan mga magurang, kun mapasiring sa mga matawong lugar ngani magamit kun encase mawara an aki.\nPirming mag check kan kamugtakan kan panahon antes magbyahe asin magdangog pirmi nin bareta para sa mga importanteng anunsiyo.\nDOH, may patanid sa mga bakasyunista, mapenetensiya ngonyan na Holy Week Reviewed by Bicol Standard Newspaper on Monday, March 26, 2018 Rating: 5


Lalaki nagkakan katoy nin butete, gadan\nFile photo - Bicol Standard\nNAGA CITY (Bicol Standard) -- Dai na nakalibre sa kagadanan si Joseph Lebantino, 27 anyos na residente kan Brgy. Dalupaon, Pasacao, Camarines Sur pakatapos na magkakan nin katoy nin butete o tikong.\nSegun sa informasyon na hale sa ama kan biktima na si Rolando Lebantino, linuto guiraray ni Joseph an inapon na nganing katoy kan sira.\nHaros taon-taon igwa nin napipiligrohan na tawo na nagagadan sa pag kakan nin tikong, nin huli ta dai sinda nag aaram na peligroso an pagkakan kan katoy kaini o kan ibang parte kan menudencia, na digdi naka concentrar an hilo.\nAntes na linuto kan biktima an katoy, nagpatanid pa suboot ini sa mga aki sa Dalupaon na dai magkakan kan tikong o butete, na pwede sindang magadan.\nPirang minutos sana pakatapos na hamlian kan biktima an katoy kan butete, nagkulog na tulos an saiyang tulak, nagkaigwa nin halangkaw na kalintura, nagturoog an saiyang lawas, kaya pig probaran pang darahon sa hospital.\nPag abot sa doctor, pig declarar siya na dead on arrival.\nMientrastanto, binabasol na naman an Bureau of Fisheries and Acquatic Resources (BFAR) sa Bicol ta pirme na sanang nadadakop na turog sa saindang obligasyon na mag informar sa mga tawo, dapit sa siring na peligro.\nKada bulan na Noviembre, Disyembre, Enero hasta Pebrero, iyo an panahon na nag pipiga an butete o tikong, kaya mataba asin darakula an katoy asin piga kaini, na nakakahilo, kun makakan nin tawo.Posted by http://www.bicolstandard.com\n3 lalaki tiklo sa drug raid sa Legazpi City\nLalaki, kumasa sa sweeping challenge, umabot ang pagwawalis sa plaza at terminal\nLalaking ayaw ibigay ang gamit ng tiyahin, binugbog ng 2 lalaki\nLalaki, kasama sa iisang bubong ang legal wife at other woman\nLalaki nanutok at nagpaputok ng baril dahil sa alitan sa parking\nLalaki, pinugutan ng nakaalitang kainuman sa Davao City


Si Abraham, an Ama kan mga May Pagtubod | Tunay na Pagtubod\n‘Ama nin Gabos na May Pagtubod’\n1, 2. Paano nagbago an kinaban puon kan panahon ni Noe, asin ano an epekto kaiyan ki Abraham?\nPIGTATANAW ni Abraham an templong inaapod na ziggurat, na hiling-hiling sa iniistaran niyang siyudad nin Ur. * Nagkakariribok duman asin may nag-aaso. Nag-aatang na naman an mga saserdote kan diyos na bulan. Imahinara na si Abraham tuminalikod, nagpipiling-piling, asin nakakurundot an angog. Mantang papuli na asin nag-aagi sa matawong tinampo, posibleng iniisip niya an idolatriya na lakop sa Ur. Nakalakop na nanggad sa kinaban an maraot na pagsamba puon kan panahon ni Noe!\n2 Nagadan si Noe duwang taon bago mamundag si Abraham. Pagkaluwas ni Noe asin kan pamilya niya sa arka pagkatapos kan dakulang Delubyo, an patriyarkang ini nag-atang ki Jehova, na iyo an nagpalataw nin bulalangaw. (Gen. 8:20; 9:12-14) Kan panahon na iyan, an solamenteng pagsamba sa kinaban iyo an dalisay na pagsamba. Pero ngunyan, mantang naglalakop sa daga an ika-10 henerasyon puon ki Noe, nagdidikit man an naggigibo kan dalisay na pagsamba. An mga tawo sa gabos na lugar nagsasamba sa paganong mga diyos. Pati an ama ni Abraham na si Tera, napalabot man sa idolatriya, na tibaad naggigibo nin mga idolo.—Jos. 24:2.\nPaano si Abraham nagin pambihirang halimbawa nin pagtubod?\n3. Paagi sa pamumuhay ni Abraham, anong kuwalidad an nahiling sa saiya, asin ano an manunudan ta sa saiya?\n3 Iba si Abraham. Paagi sa pamumuhay niya, urog pang nahiling na iba siya huli sa pagtubod. Sa katunayan, pinasabngan si Pablo pag-abot nin panahon na apudon siyang ‘ama nin gabos na may pagtubod’! (Basahon an Roma 4:11.) Hilingon ta kun paano nagin siring kaiyan si Abraham. Dakul kitang manunudan sa saiya kun paano lalong mapapakusog an satong pagtubod.\nPaglilingkod ki Jehova Pagkatapos kan Baha\n4, 5. Kiisay nakanuod si Abraham dapit ki Jehova, asin taano ta masasabi niyato na posible ini?\n4 Paano si Abraham nakanuod dapit ki Jehova? Aram ta na may maimbod na mga lingkod si Jehova digdi sa daga kaidto. Saro sa sainda si Sem. Siya an parating inot na nasasambitan dawa bako siya an pinakamatua sa tulong aki ni Noe. Minalataw na huli iyan sa pambihirang pagtubod niya. * Dai nahaloy pakalihis kan Baha, inapod ni Noe si Jehova na ‘Diyos ni Sem.’ (Gen. 9:26) May paggalang si Sem ki Jehova asin sa dalisay na pagsamba.\n5 Midbid daw ni Abraham si Sem? Posibleng iyo. Imahinara na aki pa si Abraham. Siyertong ugmahon siyang maaraman na may buhay pa siyang apuon na nahiling an kasaysayan nin tawo sa laog nin labing apat na siglo! Nahiling ni Sem an karatan kan kinaban bago kan Baha, an dakulang Delubyo na puminara kan mga maraot sa daga, an pagkaestablisar kan inot na mga nasyon mantang nagdadakul an tawo sa daga, asin an maribok na panahon nin rebelyon ni Nimrod sa Tore nin Babel. An maimbod na si Sem dai nakiiba sa rebelyon na iyan, kaya kan ribarawon ni Jehova an lengguwahe kan mga nagtugdok kan tore, padagos na ginamit ni Sem asin kan pamilya niya an orihinal na lengguwahe nin tawo, an lengguwahe ni Noe. Kaiba sa pamilyang iyan si Abraham. Kun siring, siyertong nagdakula si Abraham na may halangkaw na paggalang ki Sem. Dugang pa, nagkainabutan an buhay ni Sem asin Abraham sa halawig na panahon. Kaya posibleng ki Sem nakanuod si Abraham dapit ki Jehova.\nIsinikwal ni Abraham an idolatriyang lakop sa Ur\n6. (a) Paano ipinahiling ni Abraham na isinapuso niya an mahalagang leksiyon dapit sa Delubyo? (b) Ano an nagin buhay ni Abraham asin Sara bilang mag-agom?\n6 Kiisay man siya nakanuod, isinapuso ni Abraham an mahalagang leksiyon dapit sa Delubyo. Pigmaigutan man niyang maglakaw kaiba nin Diyos arog ni Noe. Iyan an dahilan kaya isinikwal ni Abraham an idolatriya asin nagin iba siyang marhay sa mga taga Ur, pati ngani gayod sa mga kapamilya niya. Minsan siring, nakakua siya nin marahayon na kaiba-iba sa buhay. Nagin agom niya si Sara, na bako sanang pambihira sa kagayunan kundi pati sa makusog na pagtubod ki Jehova. * Dawa mayong aki, daing duda na maugmahon sindang naglingkod ki Jehova bilang mag-agom. Inampon man ninda an ilong pamangkin ni Abraham na si Lot.\n7. Paano dapat arugon kan mga parasunod ni Jesus si Abraham?\n7 Nungkang irinibay ni Abraham si Jehova sa mga idolo sa Ur. Andam sinda ni Sara na magin iba sa mga tawo duman na nagsasamba sa idolo. Tanganing magkaigwa kita nin tunay na pagtubod, kaipuhan ta sindang arugon. Dapat na andam man kitang magin iba. Sinabi ni Jesus na an mga parasunod niya ‘bakong [kabtang kan] kinaban’ kaya mauungis sa sainda an kinaban. (Basahon an Juan 15:19.) Kun nasasakitan ka huli ta isinikwal ka kan mga kapamilya mo o kan komunidad dahil nagdesisyon kang maglingkod ki Jehova, tandaan na dai ka nagsosolo. Naglalakaw ka kaiba nin Diyos, arog ni Abraham asin Sara kaidto.\n‘Maghali Ka sa Daga Mo’\n8, 9. (a) Ano an dai malilingawan na eksperyensiya ni Abraham? (b) Ano an mensahe ni Jehova ki Abraham?\n8 Sarong aldaw, may dai malilingawan na eksperyensiya si Abraham. Igwa nin mensahe sa saiya si Jehova! Dai idinetalye kan Bibliya kun paano iyan itinao, pero sinasabi kaiyan na ‘an Diyos nin kamurawayan’ nagpahiling sa maimbod na tawong iyan. (Basahon an Guibo 7:2, 3.) Tibaad paagi sa sarong representanteng anghel, ipinahiling nin kadikit ki Abraham an labi-labing kamurawayan kan Soberano kan uniberso. Maiimahinar ta kun gurano kaugma si Abraham kan mahiling an pagkakalain kan buhay na Diyos asin kan daing buhay na mga idolo na sinasamba kan mga kakontemporanyo niya.\n9 Ano an mensahe ni Jehova ki Abraham? ‘Maghali ka sa daga mo, asin sa saimong kapag-araki [o mga paryente], asin madya sa daga na itutukdo ko saimo.’ Dai sinabi ni Jehova kun arin na daga idto—sinabi sana niya na itutukdo niya iyan ki Abraham. Pero, kaipuhan ngunang bayaan ni Abraham an sadiri niyang lugar asin mga paryente. Sa kultura kan suanoy na Middle East, importanteng marhay an pamilya. Kaidto, pag binayaan nin saro an mga paryente niya tanganing maglipat sa harayong lugar, ibinibilang iyan na marauton na pangyayari; para sa nagkapira, mas grabe pa iyan kisa sa kagadanan!\n10. Taano ta sakripisyo para ki Abraham asin Sara na bayaan an harong ninda sa Ur?\n10 An paghali niya sa sadiring lugar may kaibang sakripisyo. Minalataw na matawo asin mayaman na siyudad an Ur. (Hilingon an kahon na “ An Siyudad na Binayaan ni Abraham Asin Sara.”) Ipinapahiling kan mga nakutkot sa lugar na iyan na komportableng marhay an mga harong sa suanoy na Ur; an nagkapira may 12 o mas dakul pang kuwarto para sa pamilya asin mga suruguon, na gabos na kuwarto nakapalibot sa sarong paril na patyo sa laog. Igwa nin suplay nin tubig, mga kasilyasan, asin imburnal. Girumdumon man na gurang na si Abraham asin Sara; si Abraham posibleng labi nang 70 anyos asin si Sara labi nang 60. Siyertong gusto ni Abraham na magin komportable asin naaasikasong marhay si Sara—an gusto nin siisay man na marahay na agom na lalaki para sa agom niya. Imahinara an pag-uulay ninda dapit sa asignasyon na ini, an mga hapot asin kahaditan na tibaad nasa isip ninda. Siguradong ugmahon si Abraham kan akuon ini ni Sara! Arog niya, andam man si Sara na bayaan an gabos na kaginhawahan sa harong ninda.\n11, 12. (a) Ano an mga kaipuhan andamon asin desisyunan bago maghali sa Ur? (b) Paano ta puwedeng iladawan an aldaw kan paghali ninda?\n11 Huli sa desisyon ni Abraham asin Sara, dakul sindang dapat gibuhon. Dakul sindang kaipuhan impakehon asin areglaron. Ano an dadarahon ninda paduman sa lugar na dai ninda aram, asin ano an iwawalat ninda? Pero, an mas mahalaga iyo an kairiba ninda sa harong. Paano an gurang nang si Tera? Nagdesisyon sindang iiba siya para maataman sagkod na nabubuhay. Posibleng gikan sa buot siyang nag-uyon, huling sinasabi kan Bibliya na siya, bilang patriyarka, an nagluwas kan saiyang pamilya sa Ur. Siyertong tinalikdan na niya an idolatriya. Maiba man an pamangkin ni Abraham na si Lot.—Gen. 11:31.\n12 Uminabot na an aldaw nin paghali. Imahinaron an karaban na nagtitiripon sa luwas kan lanob kan siyudad asin kan trintsera nin Ur. Kargado na an mga kamelyo asin asno, natipon na an mga karnero, andam na an pamilya patin mga suruguon, saka gustong-gusto na nindang maghali. * Tibaad gabos sinda nakahiling ki Abraham, asin naghahalat kan senyal niya. Sa katapos-tapusi, naghali na sinda asin binayaan an Ur.\n13. Paano an dakul na lingkod ni Jehova ngunyan nagpapahiling nin pagigin andam kapareho ni Abraham asin Sara?\n13 Dakul na lingkod ni Jehova ngunyan an nagdesisyon na magbalyo kun sain mas nangangaipo nin parahayag kan Kahadian. May mga nag-adal nin ibang lengguwahe tanganing pahiwason an ministeryo ninda. An iba man pinurbaran an sarong klase nin paghuhulit na bako sindang tuod. Sa parati, an siring na mga desisyon nangangaipo nin sakripisyo—an pagigin andam na bayaan an materyal na kaginhawahan. Kaumaw-umaw nanggad an siring na pagigin andam, na kapareho ni Abraham asin Sara! Kun ipapahiling ta an siring na pagtubod, makakasiyerto kita na pirming mas labi pa an itatao sa sato ni Jehova kisa sa itinatao niyato sa saiya. Nungka niyang lilingawan na magtao nin balos huli sa pagtubod. (Heb. 6:10; 11:6) Ginibo daw niya iyan ki Abraham?\nPagbalyo sa Eufrates\n14, 15. (a) Iladawan an pagbaklay hali sa Ur pa-Haran. (b) Taano ta nagdesisyon si Abraham na mag-istar nin dikit na panahon sa Haran?\n14 Dikit-dikit na natuod na sinda sa pagbaklay. Maiimahinar ta si Abraham asin Sara na nagsusurusalida sa pagsakay asin paglakaw, na kasabay kan pag-uulay ninda an tanog kan mga tiling-tiling na nakasabit sa mga hayop. Pati an mga daing gayo tuod sa pagbaklay dikit-dikit na nagin tuod sa pagtugdok asin pagbaklas kan mga tolda saka pagtabang sa gurang nang si Tera na komportableng makasakay sa kamelyo o asno. Paamihanan-sulnupan an direksiyon ninda, na sinususog an gilid kan Salog nin Eufrates. Nag-agi an mga aldaw saka semana, asin padagos an pagbaklay ninda.\n15 Sa katapos-tapusi, pakabaklay nin mga 960 kilometros, nakaabot sinda sa Haran, sa mga kubo-kubo na korteng harong nin putyukan. Mauswag na siyudad iyan na nasa krosing kan ruta nin mga negosyo sa Sirangan-Sulnupan. Duman nagpundo an pamilya asin nag-istar nin dikit na panahon. Tibaad maluyahon na si Tera kaya dai na kakayanon na magbaklay.\n16, 17. (a) Anong tipan an ikinaugma ni Abraham? (b) Paano binendisyunan ni Jehova si Abraham durante kan pag-istar niya sa Haran?\n16 Pag-abot nin panahon, nagadan si Tera sa edad na 205. (Gen. 11:32) Durante kan panahon na iyan nin pagmundo, narangang marhay si Abraham kan makipag-ulay giraray sa saiya si Jehova. Inutro ni Jehova an instruksiyon na itinao niya kaidto sa Ur, asin nagdagdag siya nin detalye dapit sa saiyang mga panuga. Si Abraham magigin ‘dakulang nasyon,’ asin mabebendisyunan an gabos na pamilya sa daga huli sa saiya. (Basahon an Genesis 12:2, 3.) Huling ikinaugma niya an tipan na ini sa pag-ultanan niya asin nin Diyos, nagpadagos siya sa pagbaklay.\n17 Pero ngunyan, mas dakul pa ngani an kaipuhan impakehon huling binendisyunan ni Jehova si Abraham durante kan pag-istar sa Haran. Sinambit sa Bibliya “an gabos na rugaring na nadamot ninda pati an mga kalag na napasainda sa Haran.” (Gen. 12:5, NW) Tanganing magin sarong nasyon, kaipuhan ni Abraham nin materyal na mga rugaring asin suruguon—sarong dakulang pamilya. Dai pirming pinapayaman ni Jehova an mga lingkod niya, pero itinatao niya sa sainda an ano man na kaipuhan ninda para mautob an saiyang kabutan. Huling napakusog, nagpadagos si Abraham sa pagbaklay pasiring sa lugar na dai niya aram.\nNagin dipisil para ki Abraham asin Sara na bayaan an komportableng buhay sa Ur\n18. (a) Kasuarin naeksperyensiyahan ni Abraham an sarong makahulugan na pangyayari sa kasaysayan kan pagtratar nin Diyos sa Saiyang banwaan? (b) Ano an iba pang mahalagang mga pangyayari sa Nisan 14 pakalihis nin mga taon? (Hilingon an kahon na “ Mahalagang Petsa sa Kasaysayan kan Bibliya.”)\n18 Pakalihis nin nagkapirang aldaw nakaabot sinda sa Carkemis, na duman parating nagbabalyo sa Eufrates an mga karaban. Tibaad sa lugar na ini naeksperyensiyahan ni Abraham an sarong makahulugan na pangyayari sa kasaysayan kan pagtratar nin Diyos sa Saiyang banwaan. Minalataw na kan ika-14 aldaw kan bulan na pag-abot nin panahon inapod na Nisan, kan 1943 B.C.E., pinanginutan ni Abraham an saiyang karaban sa pagbalyo sa salog na iyan. (Ex. 12:40-43) Nasa parteng timog an daga na ipinanuga ni Jehova na itutukdo ki Abraham. Kan aldaw na iyan, nagin balido an tipan ni Jehova ki Abraham.\n19. Ano an sinambit sa panuga ni Jehova ki Abraham, asin ano an tibaad nagirumduman ni Abraham?\n19 Nagbaklay si Abraham sa dagang iyan patimog, dangan nagpundo sinda harani sa darakulang kakahuyan sa More, harani sa Sekem. Duman, nakipag-ulay giraray si Jehova ki Abraham. Sa pagkakataon na ini, sinambit sa panuga nin Diyos an dapit sa banhi, o mga magigin gikan ni Abraham, na iyo an masadiri kan daga. Nagirumduman daw ni Abraham an hula ni Jehova sa Eden, na nasambitan an “banhi,” o aki, na iyo an maligtas sa katawuhan pag-abot nin panahon? (Gen. 3:15; 12:7) Iyo gayod. Baga man bakong gayo malinaw, tibaad kaidto nasabutan ni Abraham na kabtang siya kan dakulang katuyuhan ni Jehova.\n20. Paano nagpahiling si Abraham nin pagpapahalaga sa pribilehiyo na itinao sa saiya ni Jehova?\n20 Pinahalagahan na marhay ni Abraham an pribilehiyo na itinao sa saiya ni Jehova. Sa paglibot niya sa dagang panuga—na siyertong nag-iingat huling nakaistar pa diyan an mga Canaanita—nagpundo siya tanganing magtugdok nin mga altar para ki Jehova, inot harani sa darakulang kakahuyan sa More, dangan sa harani sa Betel. Nag-apod siya sa ngaran ni Jehova, na posibleng para ipahayag an udok sa pusong pasasalamat sa Diyos mantang iniisip-isip an puturo kan mga magikan sa saiya. Posibleng naghulit man siya sa kataraid niyang Canaanita. (Basahon an Genesis 12:7, 8.) Siyempre, dakul pang pagbalo sa pagtubod an aatubangon ni Abraham. Marahay ta dai nagpokus si Abraham sa binayaan niyang harong asin kaginhawahan sa Ur. Nagpokus siya sa inutan. An Hebreo 11:10 nagsasabi dapit ki Abraham: ‘Siya naghanap kan siyudad na igwa nin [tunay na mga pundasyon], na an kagtugdok asin kaggibo kaiyan iyo an Diyos.’\n21. Kun ikukumparar ki Abraham, ano an aram ta dapit sa Kahadian nin Diyos, asin ano an determinado mong gibuhon?\n21 Kun ikukumparar ki Abraham, kitang mga lingkod ni Jehova ngunyan mas dakul an aram dapit sa piguratibong siyudad na iyan—an Kahadian nin Diyos. Aram ta na an Kahadian namamahala na sa langit asin dai mahahaloy tatapuson kaiyan an sistemang ini kan kinaban, saka aram ta man na an haloy nang ipinanugang Banhi ni Abraham, si Jesu-Cristo, namamahala na sa Kahadian na iyan. Pribilehiyo ta nanggad na mahiling si Abraham na buhay na giraray asin sa katapos-tapusi masasabutan na niya an katuyuhan nin Diyos na dati bakong gayo malinaw sa saiya! Gusto mo daw mahiling na inuutob ni Jehova an gabos na panuga niya? Kun siring, padagos na arugon si Abraham. Magin mapagsakripisyo, makinuyog, asin mapagngayo-ngayong pahalagahan an mga pribilehiyong itinatao sa saimo ni Jehova. Mantang inaarog mo an pagtubod ni Abraham, an ‘ama nin gabos na may pagtubod,’ siya magigin garo na man sana ama mo!\nAn Siyudad na Binayaan ni Abraham Asin Sara\nHaloy nang pigmamaigutan kan organisasyon ni Jehova na magin interesante asin buhay an pagtukar sa mga karakter asin lugar sa Bibliya. Halimbawa, ini an paglaladawan kan Awake! na Mayo 22, 1988 sa siyudad na binayaan ni Abraham asin Sara:\n“SA PAG-ULTANAN kan Golpo nin Persia asin siyudad nin Baghdad yaon an bakong magayon paghilingon na tambak nin mga ladrilyong dalipay. Garo ini mamundong bantay sa mahiwason na disyerto. An kagabaan na ini pighahampas nin bagyong alpog, tinututong nin mainiton na aldaw, asin tuninungon na kun minsan may mga atungal nin hayop sa banggi. Ini na sana an natada sa dati poderosong siyudad nin Ur.\n“Pero umatras ka nin apat na milenyo. Sa dating sirangan na pangpang kan Salog nin Eufrates, yaon an mauswag na siyudad nin Ur! May makintab na puting mga harong asin tindahan sa mga gilid nin pasiko-sikong mga tinampo. Nakikipagtawadan an mga negosyante asin parukyano. An mga trabahador aldaw-bangging nagpupuron nin puting torsido hali sa mahibog na mga pardo nin lana (bundles of wool). Sa nagraragitnit na rampa kan bapor, kurubkob na an mga uripon sa pagpasan kan mamahalon na mga kargamento hali sa ibang nasyon.\n“An kasiributan na ini nangyayari harani sa halangkawon na ziggurat na hiling-hiling sa siyudad. Sinasamba kan mga tawo sa santuwaryong ini an diyos na pinaniniwalaan nindang nagtao nin prosperidad sa Ur—an diyos na bulan na si Nanna, o Sin.\n“Pero para ki Abraham, maraot an parong kan mga iinaatang sa itaas kan dakulaon na piramid na ini.”\nMahalagang Petsa sa Kasaysayan kan Bibliya\nMahalaga sa kronolohiya kan Bibliya an petsa kan pagbalyo ni Abraham sa Salog nin Eufrates. May iba pang mahahalagang nangyari sa petsang iyan pakalihis nin mga taon. Eksaktong 430 taon pakalihis kaiyan, kan Nisan 14, 1513 B.C.E., pinatalingkas ni Jehova an Israel sa pagkauripon sa Ehipto tanganing dumanan asin sadirihon ninda an daga na ipinanuga nin Diyos ki Abraham. (Ex. 12:40, 41; Gal. 3:17) Asin sa petsa man sanang iyan kan 33 C.E., tinipon ni Jesus an mga apostol niya asin nakipagtipan siya sa sainda na magigin kabtang sinda nin sarong gobyerno sa langit na madali nang magresolber sa gabos na kasakitan nin katawuhan. (Luc. 22:29) Sagkod ngunyan, nagtitiripon an Mga Saksi ni Jehova kada taon tanganing girumdumon an Pamanggihan kan Kagurangnan sa iyo man sanang petsa kan Judiong kalendaryo—an Nisan 14.—Luc. 22:19.\n^ par. 1 Kan panahon na ini, Abram an pangaran niya. Pero pakalihis nin mga taon, sinalidahan iyan nin Diyos nin Abraham, na nangangahulugan na “Ama nin Kadakul-dakul na Tawo.”—Gen. 17:5.\n^ par. 4 Kaagid kaiyan, si Abraham an parating inot na nasasambitan sa mga aki ni Tera, dawa ngani bako siya an pinakamatua.\n^ par. 6 Kan panahon na ini, Sarai an pangaran niya, pero pag-abot nin panahon, sinalidahan iyan nin Diyos nin Sara, na nangangahulugan na “Prinsesa.”—Gen. 17:15.\n^ par. 12 May mga iskolar sa Bibliya na nagkukuwestiyon kun baga inaataman na an mga kamelyo kan panahon ni Abraham. Minsan siring, mayo sindang basehan. Nagkapirang beses na sinambit sa Bibliya na may mga kamelyo si Abraham.—Gen. 12:16; 24:35.\nKun dapit sa idolatriya, paano nagpahiling nin pagtubod si Abraham?\nAno an hinahangaan mo dapit sa pagigin andam ni Abraham na maghali sa Ur?\nAnong mga bendisyon asin pribilehiyo an nakamtan ni Abraham huli sa pagtubod?\nPaano mo gustong arugon an pagtubod ni Abraham?\nAbraham—‘Ama nin Gabos na May Pagtubod’